nedelja, 07. okt 2018, 13:00\nPut svile danas vas vodi kroz istoriju Timbuktua, grada toliko tajanstvenog da je njegovo ime postalo sinonim za mističnu teritoriju, mesto nedostupno ljudskom iskustvu. Poreklo takve percepcije ovog afričkog grada, velike i burne istorije, koji je postao poznat kao "grad 333 sveća", potiče od oreola misterije koji ga je u evropskim predstavama obavijao još od 14. veka. To je bilo mesto, govorilo se, gde je zlata bilo koliko i peska i gde su se bogatstvo, mudrost i kultura prepleli stvorivši jednu veliku civilizaciju.\nU svojim zlatnim danima, Timbuktu je, zapravo, u mnogo čemu prevazilazio i najsmelije maštarije Evropljana. Udaljen od svih staza tradicionalnog Puta svile, bio je snažno povezan sa mnogim zemljama kroz koje su putevi svile prolazili, pre svega onim na Bliskom istoku. Mnogobrojni kontakti trgovaca i učenih ljudi sa različitih strana sveta, stvorili su, neminovno, izuzetno živopisnu kulturu koja je ovde cvetala. Njeni daleki odjeci i danas se mogu čuti u muzici koja se tu izvodi.\nZa današnji Put svile, odabrali smo muziku koju stvara trio malijskog svirača kore, Balakea Sisokoa.


Novi izborni zahtev opozicije: Moratorijum na promene Ustava\nPolitika Autor:Jelena Jelovac16. feb. 202118:24\nKonačna verzija Platforme za dijalog pod pokroviteljstvom Evropskog parlamenta, iza koje stoje Stranka slobode i pravde, Demokratska stranka, Ne davimo Beograd, Pokret slobodnih građana, Pokret za preokret i Zajedno za Srbiju, predstavljena je na sajtu PSG i u odnosu na nacrt koji je nedavno objavio portal Nova.rs ima nekoliko izmena i dopuna. Pre svega, tu je mogućnost da Ministarstvo za sprovođenje izbora može biti i Koordinaciono telo, da se u paralelno uredništvo RTS-a, pored NUNS, uključe UNS i Nezavisno društvo novinara Vojvodine, zatim da se nacionalna frekvencija da i petom emiteru, te da se do formiranja novog saziva Skupštine Srbije uvede moratorijum na ustavne promene.\nPolazna osnova samog predloga platforme je, kako se navodi, neophodnost političkog sporazuma vlasti i opozicije o uslovima za održavanje fer i slobodni izbora.\nKo sve u opoziciji priprema predlog izbornih uslova\n„Dosadašnji pokušaji da se institucionalnim korekcijama obezbede ravnopravni izborni uslovi pokazali su se neuspešnim zbog nespremnosti vlasti da ih sprovede u dobroj veri i nastojanju da svaku promenu instrumentalizuje u vlastitu korist (poput promene izbornog zakona i spuštanja cenzusa neposredno pred izbore) ili obesmisli (izbor članova REM-a ili uvođenje jedne kvazidebatne emisije na RTS). Zbog toga su potrebne čvršće garancije za nepristrasno sprovođenje izbornih procedura koje podrazumevaju ispunjavanje određenih političkih uslova“, navodi se u obrazloženju.\nKako se navodi, ciljevi ovog dela opozicije su sledeći:\n1. Da se građanima obezbedi slobodno i tajno izjašnjavanje na izborima. To podrazumeva da niko ne sme da prisiljava, ucenjuje građane kako će da glasaju, niti da od njih traži potvrdu za koga su glasali\n2. Da se spreči zloupotreba državnih i javnih resursa u političke svrhe\n3. Da se oslobode mediji, kako bi građani mogli da budu potpuno, istinito i blagovremeno informisani, a politički akteri ravnopravno predstavljeni\n4. Da se uspostave stručna tela koja kontrolišu predizborni i izborni proces i brzo reaguju na sve nepravilnosti\nU tom smislu, predlaže se donošenje posebnog zakona (lex specialis) koji bi sadržao pravne norme nužne za održavanje slobodnih i poštenih izbora.\nTim zakonom, dalje navode, uredila bi se sledeća pitanja, koja zapravo predstavljaju zahteve ovog dela opozicije.\nPre svega, traži se formiranje prelaznog tela koje bi bilo nadležno za sprovođenje izbora, a koje može imati institucionalnu formu Ministarstva za sprovođenje izbora ili Koordinacionog tela za sprovođenje izbornog procesa sa izvršnim ovlašćenjima.\nOstao je zahtev i za uvođenje paralelnog uredništva Informativnog programa javnih servisa RTS i RTV. Kako kažu, o uređivanju ovog dela programa odlučivala bi najveća postojeća udruženja novinara Srbije: NUNS, UNS i NDNV. Paralelna i gostujuća uredništva informativnih programa funkcionisala bi po principu periodičnog smenjivanja u uredničkom poslu, kako je Nova.rs već pisala.\nOstao je zahtev i za formiranje stručnog i nezavisnog tela koje treba da zameni REM i spreči zloupotrebu medija i poštovanje medijskih zakona.\nU ovom delu zahteva se i dodeljivanje preostale pete nacionalne frekvencije za televizijsko emitovanje digitalnim prenosom.\n„Važećim Planom radio-frekventnog spektra, koji donosi RATEL, predviđeno je postojanje pet nacionalnih komercijalnih frekvencija, ali su do sada dodeljene samo četiri. Imajući u vidu tu činjenicu, kao i izraženu političku pristrasnost televizijskih kanala kojima su frekvencije dodeljene, ugrožena je mogućnost javnog dijaloga o važnim temama, jednakost izbornih učesnika, ali pre svega pravo građana na objektivno, profesinalno i pravovremeno informisanje i kvalitetniju i raznovrsniju medijsku ponudu. Proces izbora petog emitera treba realizovati pre narednih izbora 2022. godine“, piše u platformi.\nOstaje se i pri zahtevu da vanredni izbori budu raspisani na svim nivoima, uz razdvajanje termina održavanja izbora za različite nivoe vlasti i obavezu da nosilac izborne liste mora biti kandidat na izborima.\nNovina je uvođenje moratorijuma na ustavne promene.\n„Imajući u vidu krizu demokratije oličenu u Narodnoj skupštini bez opozicije, konstituisanom na osnovu nelegitimnih izbora, zahtevamo moratorijum na ustavne izmene do formiranja novog skupštinskog saziva nakon održavanja slobodnih i fer izbora“, piše u platformi.\nTakođe, zahtevaju se i uvođenje rokova za sprovođenje i mehanizam kontrole sprovođenja Sporazuma.\n„Donošenje leks specialisa i uspostavljanje institucija koje treba da obezbede medijsku ravnotežu i spreče pritiske na birače mora se ispuniti u roku od tri meseca od završetka pregovora.\nTo podrazumeva i definisanje vremena za implementaciju dogovora na osnovu merljivih kriterijuma, kao i pozitivnog mišljenja verifikacionog tela (Nadzornog odbora koji čine predstavnici vlasti, opozicije i Evropskog parlamenta i koji odlučuje konsenzusom) da se obaveze iz Sporazuma sprovode u delo u dobroj veri. Od tog vremena potrebno je šest do devet meseci za drugu fazu – punu implementaciju uslova za slobodne i poštene izbore, uključujući i samu izbornu kampanju, uz nužne mehanizme zaštite ukoliko se dogovoreno ne sprovodi“, zaključuje se u platformi.\nDSizborni usloviNe davimo BeogradplatformaPokret za preokretPSGSSPZajedno za Srbiju


Uručena priznjanja polaznicima radionice Filmsko i dramsko pismo - Novosti | Cadmus Cineplex Budva\nUručena priznjanja polaznicima radionice Filmsko i dramsko pismo\nNakon više od pola godine uspješnog rada, u bioskopskoj sali Cadmus Cineplexa sinoć je održan Javni čas na kom su predstavljeni radovi polaznika edukatvno-kreativne radionice filmskog i dramskog pisanja, uručene zahvalnice i priznanja.\nUčesnici večeri bili su polaznici ,,Filmskog i dramskog pisma“, a program je moderirao voditelj radionice, mladi dramaturg Miloš Boreta iz Budve. On je, u svom obraćanju publici, kazao da mu je radionica donijela veliko isustvo, a članovima nova znanja iz oblasti pozorišta, filma i srodnih medija.\nBoreta je istakao da je proteklih sedam mjeseci koliko su trajale radionice bilo zanimljivo i kreativno, te da su članovi radionice počeli ljepše da se izražavaju usmeno i pismeno, da pokazuju veće interesovanje za teme koje su obrađivali, među kojima su problemi vršnjačkog nasilja kroz filmske primjere, medijska manipulacija, „školska ljubav“, lažna prijateljstva, digitalna pismenost, filmske i pozorišne adaptacije književnih djela. Usvojili su i najvažnije teorijske pojmove, a dvadeset najredovnijih polaznika savladalo je i osnove pisanja scenarija i dramskog teksta.\n"Srećan sam što večeras prisustvuje veliki broj roditelja polaznika, kojima zahvaljujem na povjerenju i podršci koju su nam nesebično ukazivali“ , kazao je Boreta.\nTokom Javnog časa polaznici su čitali tekstove nastale na radionici, govorili o svom iskustvu, nakon čega su im dodijeljena priznanja za učešće i doprinos.\nOrganizatori i realizatori projekta bili su Cadmus Cineplex i Radio-televizija Budva.


OTPUTOVALI ZA BEOGRAD: Partizan će večeras bodriti i 50 mladih sokolačkih fudbaler\nGRUPA od 50 dečaka iz Fudbalskog kluba "Glasinac 1936" sa Sokoca otputovala je za Beograd, gde će večeras bodriti Partizan koji igra protiv belgijskog "Genta" u utakmici 3. kola Lige konferencija.\nDragan Renovica iz FK "Glasinac 1936" rekao je da mladi fudbaleri od devet do 16 godina putuju u pratnji šest trenera i roditelja.\n- Ovo je jedna u nizu akcija u kojoj naši mladi fudbaleri odlaze na utakmicu u Beograd, a ovaj put na stadion “Partizana” prvi put ide 50 dečaka, naveo je Renovic za Srnu.\nPrema njegovim rečima, dečaci su rado prihvatili ideju da prisustvuju jednom velikom fudbalskom susretu na poznatom stadionu, što je za njih poseban doživljaj.\nRenovica je dodao da je, nažalost, više od deset dečaka odustalo od odlaska u Beograd zbog pandemije virusa korona.\nOn je naglasio da je organizator odlaska na večerašnju utakmicu FK "Glasinac 1936", uz podršku opštine Sokolac, Udruženja "Romanija" iz Beograda i FK "Partizan", sa kojim su razvili saradnju.\nRenovica je podsetio da je sokolački fudbalski klub i ranije organizovao odlaske mladih fudbalera na velike utakmice u Beogradu, te najavio slična putovanja i u narednom periodu.\nMladi "Partizanovac" sa Sokoca Darko Đerić rekao je da će iz sve snage navijati za njegov omiljeni tim i da se nada pobedi.\nFudbaleri Partizana večeras od 21.00 čas na stadionu u Humskoj dočekuju Gent u trećem kolu Lige konferencija. Meč od izuzetnog značaja za crno-bele jer bi u slučaju pobede obezbedili plasman u nokaut fazu ovog takmičenja, te ostali u trci za prvo mesto koje bi ih direktno odvelo u osminu finala.\nFK Partizan deca Sokolac utakmica\n1 OVO JE NIŠLIJA KOJI JE PRETUČEN NASMRT: Ulični svirač stradao jer nije hteo više da se zabavlja


SELAKOVIĆ: Francuska je jedan od najznačajnijih ekonomskih partnera Srbije | Happy BSC portal\nSELAKOVIĆ: Francuska je jedan od najznačajnijih ekonomskih partnera Srbije\nPROČITAJTE JOŠ: POPOVIĆ: Promena Ustava je uslov za reformu pravnog sistema\nSelaković je konstatovao tradicionalno bliske i prijateljske odnose dve države i poručio da je trajno i iskreno opredeljenje naše zemlje intentivna saradnja sa Francuskom na svim nivoima, posebno imajući u vidu da dve zemlje imaju potpisan Sporazum o strateškom partnerstvu.\nMinistar je istakao i da je politički dijalog dve zemlje odličan i da njemu poseban pečat daju odlični lični odnosi predsednika Vučića i Makrona.\nVAŽNO: PETKOVIĆ I BOCAN-HARČENKO: Prištinu dijalog ne interesuje\nSelaković je naglasio da je Francuska jedan od najznačajnijih ekonomskih partnera Srbije, kao i jedan od najvećih investitora u srpsku privredu. Ministar je dodao da se nada da će dobri ekonomski rezultati i uslovi za ulaganje dovesti u Srbiju još investitora iz Francuske.\nŠef srpske diplomatije je sagovornike upoznao sa ekonomskim uspesima Srbije u poslednjih sedam godina, istakavši da je našoj zemlji, kako bi nastavila razvoj, potreban mir i stabilnost u regionu.\nPrema njegovim rečima, Srbija zato ima pozitivnu agendu u regionalnoj politici i želi da motiviše susede na intenzivniju ekonomsku saradnju.\nGovoreći o želji Srbije da postane punopravna članica Frankofonije, Selaković je istakao da je Frankofonija izvanredna platforma za negovanje odnosa sa državama širom sveta sa kojima imamo tradicionalno prijateljstvo.\nMinistar je naglasio da je članstvo u EU strateški cilj naše zemlju i zahvalio Francuskoj na podršci koju nam u tom smislu pruža, ali i na celokupnoj saradnji u sprovođenju reformi u Srbiji.\nInformisao je sagovornike o dijalogu Beograda i Prištine, te istakao našu posvećenost i čvrsto opredeljenje za dijalog, ali je ukazao na to da Priština ne pokazuje spremnost za nastavak dijaloga i sprovođenje onog što je odavno dogovoreno.\nJOVANOVIĆ: Strateški cilj Srbije je članstvo u EU\nPOPOVIĆ: Promena Ustava je uslov za reformu pravnog sistema


Efitnes: Vežbanjem protiv Alchajmera\nRedovno vežbanje može da pomogne u sprečavanju oštećenja mozga povezana sa neurodegenerativnim bolestima kao što su Alchajmerova bolest, prema istraživanju objavljenom ovog meseca u Elsevier časopisu mozak,ponašanje i imunitet (Elsevier: Brain, Behavior, and Immunity ).\n"Vežba omogućava mozgu da brzo proizvede hemikalije koje sprečavaju štetne upale", rekao je profesor Jean Harry, koji je vodio studiju u Nacionalnom institutu za zaštitu zdravlja u Sjedinjenim Američkim Državama. "To bi moglo da nam pomogne da razvijemo terapijski pristup za ranu intervenciju u sprečavanju oštećenja mozga."\nPrethodna istraživanja su već pokazala da vežbanje nakon povrede mozga može pomoći mehanizmima za popravku. Ova nova studija pokazuje da vežbanje pre početka oštećenja modifikuje moždano okruženje na takav način da su neuroni zaštićeni od teških inzulta.\nU studiji su korišćeni eksperimentalni modeli oštećenja mozga, u kojima su miševi izloženi hemikaliji koja uništava hipokampus, deo mozga koji kontroliše učenje i pamćenje. Miševi koji su redovno vežbali pre izlaganja ovoj hemikaliji, počeli su da proizvode interleukin-6 u mozgu, koji je redukovao štetni zapaljenski odgovor i sprečavao gubitak funkcije hipokampusa.\nFarmakološke terapije koje bi trebalo da regulišu i smanje upale kod starijih ljudi i onih sa Alchajmerovom bolešću su bilemanje uspešne. Ovo istraživanje pomaže da razumemo kako vežba može da utiče razvoj mnogih stanja kod ljudi, kao što su poremećaj nervnog razvoja i pojava neurodegenerativnih bolesti.\n"Ovaj elegantni niz eksperimenata otkriva alternativni put kojim dobrovoljno fizičko vežbanje može zaštititi neurone hipokampusa", rekao je dr Ruth Barrientos sa Odeljenja za psihologiju i neurologiju na Univerzitetu u Koloradu. "Studija o ulozi vežbe kao terapeutske intervencije će nesumnjivo dobiti na značaju u godinama koje dolaze. Možda je najveći izazov sa ovih istraživanja neće biti više otkrića ubedljivih dokaza o anti-neuroinflammatornim efektima vežbanja, već umesto toga, naterati sve ljude da vežbaju dobrovoljno i redovno. "\nОбјавио efitnes у 18:20


Do danas u FBiH 28.558 osoba poslato u izolaciju: Na graničnim prelazima izdato 419 rješenja - BIGportal.ba\nDo danas u FBiH 28.558 osoba poslato u izolaciju: Na graničnim prelazima izdato 419 rješenja\n28 Aprila, 2020 0146\nFederalni sanitarni inspektori izdali su na graničnim prelazima na području Federacije BiH (FBiH) 419 rješenja o stavljanju pod zdravstveni nadzor, odnosno ograničenju kretanja van mjesta boravka i to 208 rješenja o izolaciji, te 162 rješenja za vozače, 11 rješenja za pogranične i 38 za prekogranične radnike.\nDirektor Federalne uprave za inspekcijske poslove Anis Ajdinović rekao je da su ta rješenja izdata tokom jučerašnjeg dana.\nPrema njegovim riječima, nadzorima i mjerama federalnih inspektora, prema do sada dostupnim podacima, obuhvaćeno je 3.237 lica s prebivalištem u Republici Srpskoj, čiji su podaci dostavljeni Inspektoratu u Banjaluci, na dalje postupanje, saopšteno je iz Federalne uprave za inspekcijske poslove.\nAjdinović je naveo da isto vrijedi i za 321 lice s prebivalištem na području Brčko distrikta, za koje su podaci dostavljeni Inspektoratu distrikta.\nOn je dodao da je od 24. aprila Inspektorat Republike Srpske dostavio podatke o 186 lica kojima je republički sanitarni inspektor izdao rješenje o kućnom karantinu, kao i podatke o rješenjima za 1062 vozača koji su u BiH ušli na graničnim prelazima koji se nalaze na području Srpske, a imaju prebivalište u FBiH.\nPrema njegovim riječima, danas ističu mjere iz 232 rješenja o izolaciji koja su izdali federalni sanitarni inspektori, a do juče je za ukupno 24.332 lica istekao period obavezne izolacije u trajanju od 14 dana.\n–S ciljem zaštite građana od nerazumnog podizanja cijena Federalni tržišni inspektorat je i tokom današnjeg dana vršio inspekcijske nadzore benzinskih pumpi, ali i drugih prodajnih objekata. Do ovog trenutka izvršeno je šest inspekcijskih nadzora, kojom prilikom je utvrđeno 14 prekršaja, što podrazumijeva podnošenje isto toliko prekršajnih naloga u iznosu od 28.200 KM – rekao je Ajdinović.\nRasprava o korona-zakonu u ponedjeljak: Prekinuta sjednica Parlamenta FBiH\nPobuna fudbalera u Italiji: Odluka Vlade nas diskriminiše\nM. 15 Maja, 2021 16 Maja, 2021


SUTRA “AERODROMSKA” SEDNICA SKUPŠTINE GRADA\nU pozivu koji je predsednik Skupštine grada Rade Rajković uputio odbornicima navodi se da je reč o nastavku sednice od 10. Aprila koja je odložena nakon građanskih protesta\nPrema nezvaničnim informacijama Medijske kutije, vladajuća koalicija je obezbedila glasove 40 od 61 odbornika tako što je obezbedila da potpišu pisane izjave da će glasati za besplatno ustupanje Niškog aerodroma državi\nNije isklujčeno ni da se ova tačka dnevnog reda povuče pre početka sednice\nPredsednik Skupštine grada Niša Rade Rajković zakazao je za sutra u 8 časova sednicu skupštine na kojoj će tačka dnevnog reda biti odlučivanje o vlasničkom statusu Aerodroma “Konstantin Veliki”.\nMedijska kutija je prethodno izvestila da će skupštinska sednica biti održana sutra, a samo dan pred potencijalno uvođenje prinudne uprave, pozivajući se na dobro obaveštene nezvanične izvore.\n-Odložena 24. sednica Skupštine grada Niša, prethodno zakazana za 10. april, biće održana u zakonskom roku. Svi odbornici su obavešteni o novom terminu, kao i dnevnom redu, koji je već bio predložen – navodi u današnjem saopštenju predsednika Skupštine Rajkovića, koji je, inače, duže od mesec dana nedostupan za medije.\nSednica je odložena nakon građanskih protesta koje je organizovala Inicijativa “Ne damo niški aerodrom”.\nDok je vlast predvođena SNS-om tvrdila da „u svakom trenutku“ ima skupštinsku većinu za odluku o besplatnom ustupanju aerodroma državi, Inicijativa „Ne damo niški aerodrom“ i Udružena opzicija Niša su ocenjivali da se sednica odlaže jer takva večina ne postoji.\nMedijska kutija je izvestila da je vladajuća koalicija predvođena SNS-om prethodnih dana od svojih odbornika navodno zahtevala da potpišu izjavu da će glasati za besplatno preuzimanje Niškog aerodroma od strane države.\nPrema nezvaničnim informacijama, ona je obezbedila 40 potpisanih izjava, što predstavlja većinu, pošto Skupština ima 61 odbornika.\nPoslednja sednica Skupštine grada održana je 23. marta. Zakon o lokalnoj samoupravi predviđa da Vlada Srbije može da donese odluku o uvođenju prinudne uprave u lokalnim samoupravama ukoliko skupština ne zaseda tri meseca, tako da je Niš izbegao potencijalnu prinudnu upravu za samo jedan dan.\nGradsko veće Niša je, na preporuku Vlade, 30. marta predložilo da se državi besplatno ustupe osnivačka prava, kompletna imovina, sertifikati i licence Niškog aerodroma, koji u poslednje tri godine beleži značajnu poslovnu ekspanziju i povećanje broja putnika.\nNIJE ISKLJUČENO NI POVLAČENJE “AERODROMSKE TAČKE”?\nNezvanični izvori Medijske kutije kažu da “još nije potpuno sigurno da će odbornici glasati o ustupanju osnivačkih i vlasničkih prava Aerodroma “ Konstantin Veliki” državi.\n– Iako se ova tačka nalazi na dnevnom redu, postoji mogućnost da se ona povuče pre usvajanja dnevnog reda-kažu oni.\nNišu je “pretila” prinudna uprava jer je krajnji rok za održavanje sednice Skupštine grada 23.jun. Poslednji put niški parlament je zasedao 23.marta, a prema Zakonu o lokalnoj samoupravi ako se sednica ne održi u roku od 90 dana uvodi se prinudna uprava u gradu.\nInicijativa „Ne damo niški aerodrom“ već zakazala protest za sutra u 9 časova i pozvala Nišlije da se okupe ispred gradskog parlamenta.


Vraća li se NK Čelik na veliku scenu? | Portal 072info\n05/04/2019 04/04/2019 u 11:00\nZbog toga navijači Čelika uživaju u posljednje vrijeme i raduju se svakoj novoj utakmici. Kako bi vam osvježili pamćenje, u ovom tekstu ćemo se prisjetiti kada je Čelik posljednji put bio ovako dobro plasiran na tabeli poslije 24 odigrana kola.\nZeničani se trenutno nalaze na 5. poziciji sa 34 osvojena boda što je, poređenja radi, duplo više osvojenih bodova u istom periodu prošle sezone. Ekipa sa Bilinog Polja trenutno zaostaje dva boda za Širokim Brijegom i Željezničarom koji se nalaze na 4. i 3. mjestu, pa je sasvim realno da će se do kraja sezone sa pomenutim klubovima boriti za odlazak u Evropa ligu.\nKada smo se već dotakli prošle sezone, treba reći da je Čelik u ovo vrijeme prošle godine igrao Ligu za opstanak te je bio peti na tabeli od šest klubova sa sveukupno 17 osvojenih bodova poslije 24 kola u sezoni.\nSezonu prije te Čelik je također igrao Ligu za opstanak u ovo vrijeme, a nakon 24 odigrane utakmice imao je također 17 osvojenih bodova jer je upisao tri pobjede, osam remija i 13 poraza.\nZeničanima je daleko bolje išlo u sezoni 2015/16 kada se liga nije dijelila u drugom dijelu na Ligu za opstanak i Ligu za prvaka već se igralo 30 regularnih kola, a tada je Čelik nakon 24 meča bio na 7. poziciji sa 35 osvojenih bodova što je za jedan više nego ove sezone. Ipak, tada Zeničani nisu bili u trci za evropska takmičenja jer su šest kola prije kraja zaostajali preko 10 bodova za timovima koji su se nalazili u samom vrhu tabele.\nČelik je igrao nešto slabije u sezoni 2014/15 jer je nakon 24 odigrana kola bio na 8. poziciji sa 29 bodova. Tada nije bio ni blizu trke za Evropa ligu. Na istoj poziciji su se Zeničani nakon 24 kola nalazili i tokom sezone 2013/14, ali tada su imali pet bodova više nego godinu kasnije, odnsono 34 koliko imaju i danas. Ipak, ni to nije bilo dovoljno za borbu za Evropu jer su imali 10 bodova manje od četvrtoplasiranog Sarajeva šest kola prije kraja.\nE, sada konačno dolazimo do sezone 2012/13 kada se Čelik šest kola prije kraja borio za Evropa ligu. Tada su Zeničani nakon 24 kola bili na 6. poziciji sa 37 osvojenih bodova, a od trećeg mjesta su bili udaljeni šest bodova. Dakle, imali su teoretske šanse, a na kraju su i izborili Evropa ligu, ali nisu igrali ovo takmičenje jer nisu dobili licencu. Ipak, treba reći da su bili jedno mjesto slabije plasirani nego što su ove sezone nakon 24 kola.\nSezona prije te (2011/12), bila je vrlo loša za Čelik koji je nakon 24 kola bio tek na 9. poziciji sa 28 osvojenih bodova. Ništa puno bolji nisu bili ni u sezoni 2010/11 kada su nakon 24 kola imali pet bodova više nego u sezoni koju smo maloprije pominjali, ali su također zauzimali 9. poziciju bez velikih šansi za izlazak u Evropu jer su za trećeplasiranim Sarajevom zaostajali osam bodova.\nZeničani se rado sjećaju sezone 2007/08\nDa ne dužimo puno, vrijeme je da kažemo i to da je Čelik posljednji put nakon 24 odigrana kola bolje stajao na tabeli u sezoni 2007/08 kada je bio treći sa 43 osvojena boda. Zeničani su se tada borili čak i za titulu prvaka BiH, a na kraju sezone su se morali zadovoljiti “samo” sa Intertoto kupom jer su završili upravo na tom trećem mjestu sa tri boda manje od prvaka Modriče Maxime. To je bila generalno čudna sezona u Premijer ligi BiH, a osim što je Modriča bila prvak, treba reći i to d su Sarajevo i Željezničar završili na vrlo slaboj petoj, odnosno sedmoj poziciji.\nTreba reći i to da je Čeliku najbolja sezona poslije pomenute bila 2012/13 kada je završio na četvrtoj poziciji. Mogu li izabranici Cihata Arslana bolje od toga, ostaje nam da vidimo u narednim sedmicama.


Kina „oslobađa“ 100 milijardi dolara — potop na berzama - Sputnjik Srbija\nKina „oslobađa“ 100 milijardi dolara — potop na berzama\n12:36 08.10.2018 (osveženo 12:38 08.10.2018) Preuzmite kraći link\nKineske berze su u padu, jer je investitore unervozila odluka Narodne banke Kine da sreže nivo obaveznih rezervi banaka, u nastojanju da podstakne privredni rast.\nNarodna banka Kine je u nedelju najavila meru smanjenja nivoa obaveznih rezervi, odnosno količine gotovine koju većina komercijalnih banaka mora da drži u centralnoj banci, navodi Si-En-Bi-Si.\nAktuelni nivo obaveznih rezervi iznosi 15,5 odsto za velike institucije i 13,5 odsto za manje banke, a od 15. oktobra biće smanjen za 100 bazičnih poena, saopštila je Centralna banka, prenosi B 92.\n„Smanjenje obaveznih rezervi za 1,0 odsto je bilo neočekivano, jer će osloboditi oko 700 milijardi juana (oko 101,72 milijarde dolara) u kineski bankarski sistem“, ocenjuje Fransis Lun iz kompanije Geo sekjuritis za Si-En-Bi-Si..\n„To je zaista dosta novca. Mislim da je Vlada zabrinuta da će ekonomija usporiti i da će tržište akcija pasti“, rekao je Lun.\nVećina berzi u kontinentalnom delu Kine je zbog takve odluke Centralne banke danas u padu, pri čemu su šangajski i šenženski indeks izgubili više od 3,0 odsto vrednosti tokom trgovačkog dana.\nAkcije svih vodećih kineskih banaka su takođe pale nakon odluke PBOC-a, pri čemu su deonice „Industrijska i komercijalna banka Kine“ pale za čak 3,8 odsto, „Kineska građevinska banka“ za više od 4,0 odsto, a „Poljoprivredna banka Kine“ za 2,5 odsto.\nKina, berza, Svet


Tutin dobija novi vodovod\nNaslovnica NAJNOVIJE Privreda Tutin dobija novi vodovod\nTutin – Opština Tutin je saopštila da je u okviru realizacije projekta „Vodosnabdijevanje opštine Tutin“ izvršeno polaganje cijevovoda od duktilnih cijevi prečnika 400 mm, od kaptaže Koničko vrelo do lokacije na kom je predviđena izgradnja postrojenja za preradu vode – PPV Dubovo.\nKako je potvrđeno izgrađeni cijevovod je ukupne dužine 5,82 km, a njegovom izgradnjom je privedena kraju ova faza radova i stvorene pretpostavke da se u narednoj godini otpočne realizacija nove faze, odnosno izgradnja Pogona za preradu vode Opštine Tutin i distributivni vodovi ka krajnjim korisnicima.\nRadove na realizaciji ove faze su finansirali Republika Srbija, sredstvima Ministarstva za Nacionalni investicioni plan u iznosu od 30.000.000,00 dinara, a sav cijevni materijal za potrebe izgradnje cijevovoda, čija je ukupna vrijednost oko 95 miliona dinara, lokalnoj samoupravi je kao donaciju isporučila Turska agencija za međunarodni razvoj i saradnju (TIKA).\nRadove na izgradnji cijevovoda je u ugovorenim rokovima izvelo specijalizovano preduzeće za hidrotehničke radove Komgradnja d.o.o. Beograd, a stručni nadzor nad izvođenjem radova je vršilo privredno društvo za konsalting usluge u oblasti građevinarstva Inžinjering plus projekat d.o.o. Beograd.\nIzgradnji predmetnog gravitacionog cijevovoda prethodila je izgradnja pristupnog puta kroz klisuru rijeke Vidrenjak, koju je u cijelosti finansirala lokalna samouprava sredstvima iz opštinskog budžeta u iznosu od oko 17.miliona dinara, a predmetne radove na izgradnji pristupnog puta je izvela Direkcija za urbanizam i izgradnju opštine Tutin uz angažovanje preduzeća HUM iz Tutina i preduzeća Mining-inženjering iz Kragujevca.\nU toku su i radovi na sanaciji i rekonstrukciji kaptažnih građevina i uređenja dijela rijeke Vidrenjak koja se nalazi u neposrednoj blizini kaptažnih građevina, koji će u cjelosti biti završeni paralelno sa puštanjem u rad novoizgrađenog cijevovoda.


Drvoseče iz Srbije i Vojvodine na svetskom prvenstvu | Autonomija\nDrvoseče iz Srbije i Vojvodine na svetskom prvenstvu\nReprezentativci iz "Vojvodinašuma" i "Srbijašuma"\nReprezentacija sekača-motorista Srbije učestvovaće ove godine na 31. svetskom prvenstvu drvoseča, koje će biti održano od 10. do 13. septembra u Braincu u Švajcarskoj.\nSrbiju će ove godine predstavljati tim sastavljen od Gorana Čamagića, Milana Zujića, Milana Lazića i Marka Neškovića, koji dolaze iz dva najveća preduzeća u oblasti šumarstva „Vojvodinašume“ i „Srbijašume“.\nOni su se kvalifikovali za Svetsko prvenstvo na prošlogodišnjem državnom prvenstvu održanom u Vrnjačkoj banji. Ekipa je imala i posebne pripreme tokom avgusta i spetembra, na specijalno uređenom poligonu za takmičenje u Deliblatskoj peščari i na planini Jastrebac kod Kruševca.\nPrvo svetsko prvenstvo ove vrste organizovale su Jugoslavija i Mađarska 1970. godine i od tada se ono održava svake druge godine.\nReprezentacija Srbije prvi put je nastupila na ovako velikom takmičenju u Estoniji 2006. godine, a najveći rezultati ostvareni su 2010. godine u Zagrebu, gde su osvojene dve bronzane medalje u disciplinama obaranje stabla i kombinovanog prerezivanja.


Investiranje Archives - Finansijski savetnik i biznis kouč | Karolina Herbut\nInformacije, saveti i preporuke vezano za investiranje\nKupovina automobila: keš, kredit, lizing ili pozajmica\nKada razmišljamo o kupovini automobila, postoji nekoliko osnovnih dilema sa kojim se kao potencijalni kupci suočavamo: da li da kupimo novi ili polovan, te da …\nKupovina automobila: keš, kredit, lizing ili pozajmica Pročitaj više\nŠtednja za školovanje deteta: ima li smisla i koje su opcije?\nKada me je Jovana Ružičić, direktorka Centra za mame zamolila da pišem o ovoj temi koja zanima mnoge roditelje i buduće roditelje, bez obzira što …\nŠtednja za školovanje deteta: ima li smisla i koje su opcije? Pročitaj više\nNajava webinara: Pasivni prihodi i mogućnosti investiranja i štednje u Srbiji\nNa webinaru u nedelju, 13-og septembra u 20:00h ću pričati o pasivnim prihodima i o tome kako funkcionišu: investicioni fondovi, privatna (dobrovoljna) penzija, mešovito osiguranje …\nNajava webinara: Pasivni prihodi i mogućnosti investiranja i štednje u Srbiji Pročitaj više\nDa li uzeti stambeni kredit ili ne, izabrati manje ili veće učešće?\nInformacija je zlato – kako da uložiš vreme pametno i sačuvaš svoj novac\nDa krenemo odmah ispočetka. Kada imate stres oko finansija, ne bi trebalo da preuzimate bilo kakve nove i velike rizike krupnih investicija. Mala, relativno stabilna …\nInformacija je zlato – kako da uložiš vreme pametno i sačuvaš svoj novac Pročitaj više\nMali korak za finansijskog savetnika, a veliki za tebe – poslušaj savete za finansijski uspeh\nPromišljeno trošenje i pametno ulaganje tvog novca je najbolji način koji garantuje da ćeš praktično vodeći računa o svojim finansijama postati svojevrsni milioner. Znam da …\nMali korak za finansijskog savetnika, a veliki za tebe – poslušaj savete za finansijski uspeh Pročitaj više\nUpravljanje finansijama: Kako da postigneš finansijske ciljeve i zašto je važno da napraviš finansijski plan?\nAko želiš da saznaš na koji način da postigneš svoje lične i poslovne finansijske ciljeve, ovo je pravi tekst za tebe. U tekstu ću predstaviti …\nUpravljanje finansijama: Kako da postigneš finansijske ciljeve i zašto je važno da napraviš finansijski plan? Pročitaj više\nInvesticioni fondovi – sve što treba da znaš\nU ovom tekstu ću sveobuhvatno predstaviti kako može da ti koristi kupovina investicionih jedinica u investicionim fondovima. Saznaćeš najvažnije informacije o investicionim fondovima, od toga …\nInvesticioni fondovi – sve što treba da znaš Pročitaj više\nŠta je sve alternativa štednji – gde investirati?\nPored štednje u bankama, postavlja se pitanje koje štedne/investicione alternative mogu koristiti štediše/investitori? Finansijsko tržište je u Srbiji još uvek nedovoljno razvijeno, ali ipak postoje …\nŠta je sve alternativa štednji – gde investirati? Pročitaj više\nPrivatna penzija – sve što treba da znaš\nU ovom tekstu ću predstaviti sve najvažnije informacije o privatnoj penziji i kako može da ti koristi uplata u privatnu penziju. Saznaćeš na koji način …\nPrivatna penzija – sve što treba da znaš Pročitaj više\nRazvojna šansa i / ili dobar marketing: Beogradska berza priprema crowdfunding platformu za finansiranje startapova\n3-eg februara 2018. se pojavila vest da će Beogradska berza do kraja marta tržištu u Srbiji ponuditi “crowdfunding” platformu (platforma za grupno finansiranje), svojevrsnu berzu …\nRazvojna šansa i / ili dobar marketing: Beogradska berza priprema crowdfunding platformu za finansiranje startapova Pročitaj više\nFinansijska savetnica i biznis kouč\nUspešno si se prijavila/o.\n1NA1 FINANSIJSKE KONSULTACIJE:\nFinansijska beležnica sa stikerima – zaviri unutra:\nKako da dodatno zaradiš baveći se digitalnim marketingom?\nPogledaj snimak događaja o finansijskoj edukaciji dece i preuzmi igricu “Čuvari Zmajevog blaga”.\nKolika je moja kreditna sposobnost?\nAkcije i popusti: Polazak u školu – pripreme za 1. septembar\nKako proveriti kreditni biro od kuće? (VODIČ: Korak po korak)\nMenjački poslovi (1)\nPrivatna penzija (2)\nSaveti za štednju (29)\nUpravljanje budžetom (25)\nNađi na sajtu:\nPREUZMI RADNI LIST O SABOTIRAJUĆIM UVERENJIMA\nPrijavi se na moj newsletter da bi dobijao/la redovne savete, obaveštenja i ponude u vezi sa finansijama, vođenjem kućnog budžeta, štednjom, investiranjem, biznisom, kursevima i predavanjima. Već u prvom emailu dobićeš besplatno Radni list – Vežbu – “Da li i kako sabotirate primanja i poslovni uspeh i kako da prestanete da to činite?”\nNa email ti je poslat radni list o sabotirajućim uverenjima. U slučaju da ti ne stigne email [proveri i spam/junk/promotions email] ili budeš imao/la problem sa otvaranjem fajlova, kontaktiraj me direktno na moj email.


Vesti online / Sport / Ostali sportovi / Srpska se trobojka viorila Albanijom\nSrpska se trobojka viorila Albanijom\nUspeh: Paraglajderi Srbije\nTakmičenje "Albanija open 2015" koje je okupilo 67 takmičara iz zemlje-domaćina, Makedonije, Bugarske, Mađarske, Češke, Rumunije, Austrije, Slovenije i Srbije, veoma uspešno organizovao je Vazduhopolvni savez Albanije.\nNakon više od sedam izuzetno napetih takmičarskih serija, Đurkoviću je za samo šest negativnih poena izmakao najviši stepenik na pobedničkom postolju, koje je osvojio Matijaž Sluga iz Slovenije. Za to vreme, Milica Marinković je veoma ubedljivo uspela da pobedi u ženskoj konkurenciji, ostvarivši prednost od 117 poena nad drugoplasiranom, dok je Tamara Kostić veoma sigurnim doskocima, jednu seriju pre kraja, obezbedila bronzano odličje.\n- Izuzetno mi je drago što ovde mogu videti takmičare iz Srbije, jer sa njihovim Vazduhoplovnim savezom imamo odličnu saradnju. Moramo dokazati da je sport iznad politike i da su svi takmičari iz Srbije ovde uvek dobrodošli - izjavio je Alket Aslami, direktor takmičenja.\nSrebrni Đurković je bio "zadužen za trobojku".\n- Ova medalja mi zaista mnogo znači, jer mi je omogućila da sa ponosom raširim zastavu svoje zemlje, upravo na ovom mestu - izjavio je reprezentativac Srbije u paraglajdingu.\nPored takmičara koji su osvojili medalje, i preostali piloti iz srbije su imali dobre rezultate. Tako je Ivan Pavlov osvojio sedmo mesto, Dragan Popov deseto, a Dejan Valek je bio 19.\nOvo takmičenje je u Albaniji izazvalo ogromnu medijsku pažnju. Pored velikog broja predstavnika medija, bio je omogućen i uživo prenos poslednjih, odlučujućih sletanja. O važnosti ovog događaja za lokalnu javnost, govori i činjenica da je i Edi Rama, premijer Albanije, prisustvovao svečanoj ceremoniji otvaranja.\nSrpski piloti paraglajdera na ovom takmičenju vec tradicionalno postižu odlične rezultate, a jedan od njih je Pavle Marinković koji je 2010. godine osvojio zlatnu medalju.\nParaglajding reprezentacija Srbije\nOSTALI SPORTOVI Svetski kup u preciznom sletanju paraglajderom u Vršcu\nOSTALI SPORTOVI Marinkovićeva osvojila bronzu na Svetskim igrama


Autoputevi u Srpskoj pokriveni inteligentnim sistemom\n23.03.2021. / 13:48\nBANJALUKA – Svih 106 kilometara autoputa u Republici Srpskoj početkom ove godine pokriveno je inteligentnim transportnim sistemom (ITS) koji omogućava operaterima u kontrolnom centru da upravljaju saobraćajnim tokovima u slučaju incidenata, nepredviđenih okolnosti, vremenskih nepogoda, zagušenja, ali i da prate normalne, svakodnevne aktivnosti na autoputu.\nNa taj način doprinosi smanjivanju gužve i omogućava upravljaču da evidentira sve nepredviđene scenarije na autoputu, kao i da ih dokumentuje u budućim prekršajnim i krivičnim procesima.\nPodsjećamo, CAPITAL je još prije pet godina pisao da na autoputu Banjaluka – Gradiška nema telefona za hitne pozive, iako je ovaj autoput, u čiju izgradnju je potrošeno više od 300 miliona KM, pušten u saobraćaj krajem 2011. godine.\nInžinjer za QC i ITS u “Autoputevima RS” Sergej Đukić kaže da su nakon tromjesečne testne faze ITS sistema na dionici autoputa Gradiška-Banjaluka pod stalnim nadzorom oba autoputa u Republici Srpskoj.\n“Na kompletnoj dionici, odnosno od Gradiške do Kladara (Doboj), nalazi se ukupno 117 PTZ kamera za praćenje saobraćajnih tokova i 46 kamera za detekciju incidentnih situacija. Sistem za upravljanje, nadzor i kontrolu saobraćaja na cijeloj dužini autoputa u RS ima ukupno 74 portala, na kojima se nalaze 152 varijabilna predefinisana saobraćajna znaka i 54 informaciona displeja za komunikaciju sa korisnicima autoputa. Takođe, u okviru ITS sistema na cijeloj dionici imamo ugrađeno ukupno 68 SOS telefona, koji su spojeni u kontrolni centar u Kladarima i Laktašima, kao i 14 meteoroloških stanica, koje su instalirane na meteorološki potencijalno rizičnim i saobraćajno kritičnim mjestima”, kazao je Đukić.\nZa implementaciju ovog projekta bila je zadužena kompanija TeleGroup iz koje navode da su uspješno implementirali veoma kompleksan sistem sa nizom podsistema i uz obuku operatera i stručnog kadra koji će ga koristiti.\nUloga ITS (Intelligent transportation system) sistema je da u realnom vremenu obavijesti sve učesnike u saobraćaju o stanju na dionici gdje je implementiran. Sistem koji je automatizovan dobija informacije od meteoroloških stanica, ANPR kamera koje registruju vozila koja prevoze opasne materije i prate njegovo kretanje, AID (Automatic Incident Detection) sistema koji obavještava o incidentnim situacijama, video nadzora na cijeloj dionici autoputa i naplatnim stanicama, tunelskog sistema koji prikuplja informacije o stanju u tunelu (nivo CO2, brzinu strujanja vazduha, vidljivost, incidentne situacije), sistema upravljanja osvjetljenjem na petljama i u tunelima, kao i SOS telefona koji omogućavaju poziv kontrolnom centru u slučaju nezgode.\nTagovi: autoputevi rsits sistem\n28.04.2021 | 12:24\nCijene putarina u Srpskoj biće preispitane\n„Autoputevi“ nakon pet godina okončali tender sa održavanje dionice Prnjavor – Doboj\nInvestitori za autoput u Srpskoj traže garancije BiH


Navijač Šalkea optužen za pokušaj ubistva navijača Mančester sitija - Sportske.net\nNavijač Šalkea optužen je za pokušaj ubistva, a dvojica njegovih navodnih pomagača za ozbiljan napad, nakon što je navijač "Građana" napadnut tokom fudbalske utakmice nemačkog i engleskog kluba u Ligi šampiona u februaru.\nNema lakih poena, Siti i Juve zalupili vrata Bavarcima!Štoper "Građana" razočarao, Francuz se vraća "kući"?Siti poslao ponudu u Torino, Juve spremio i zamenu!Luka Jović ovim potezom pokazao da odlazi, ali da li u Real? Neka razmisli još jednom, ovo su nove ponude!"Pevci" se ne šale, poslali ponudu za vezistu, kvare posao Junajtedu i Sitiju!\nNovinska agencija "DPA" prenela je danas da je okružni sud u Esenu potvrdio prijem otpužnica, koje su već predočene optuženima.\nNavijač Mančester sitija zadobio je ozbiljne povrede glave kada su ga 20. februara na stadionu u Gelzenkirhenu napali navijači Šalkea. On je hitno operisan i stavljen je u veštačku komu.\nNavodni počinioci uhapšeni su nekoliko dana kasnije, a glavni osumnjičeni je od tada u pritvoru.\nNa osnovu izjava svedoka i video snimaka, državno tužilaštvo optužilo je osumnjičenog da je planirao napad.


Zašto Albanija postaje brod koji svako želi da napusti? - ResPublica\nOko 300 godine p.n.e., 6000 ilirskih ratnika napustilo je zemlju nakon što je Aleksandar Veliki ubio kralja Klitija. Migrirali su na mesto nazvano Kafiristan (današnji Nuristan), mesto gde se susreću Avganistan, Pakistan, Kina i Tadžikistan. Njihov je jezik različit od jezika koje bilo zemlje u njihovoj blizini, a istoričari nalaze neku povezanost između ove populacije, koja sada broji oko 50 hiljada, i Albanaca (potomaka Ilira). Ovo je jedna od nekoliko istorijskih veza koje povezuju Albaniju i Avganistan. A u dve zadnje decenije, Albanija je poslala vojne misije u Avganistan, kao deo svojih obaveza kao članica NATO pakta.\nSa druge strane, Avganistan je bio deo izveštaja i povremenih napisa u albanskim medijima, uvek kada se tamo dešavao značajan pomak. Svakako, doza je počela da bude veća od 2020. godine, kada su SAD i Talibani potpisali mirovni ugovor, a kasnije i sa najavljenim povlačenjem američkih trupa iz Avganistana. Ali sada, kao što svi znaju, stvari nisu išle prema planu za avganistanske vlasti nakon američkog povlačenja, pa Avganistan je pod kontrolom Talibana. U ovom trenutku, na neki način, ponovo su se ukrstili putevi Albanije i Avganistana. Ali ironija je u tome što dok Avganistanci traže sklonište kako bi preživeli talibanski režim, Albanci pokušavaju po svakoj ceni da odu, kako bi "spasili" svoju budućnost.\nKao i obično, Albanci su iz medijskih izveštaja doznali da će nekoliko hiljada Avganistanaca doći u Albaniju kao političke izbeglice, jer su njihovi životi bili ugroženi zbog novog režima Talibana. Vlasti su produžile da budu tihe oko ovog problema i razvila se neformalna diskusija. Sve veća zabrinutost javnosti, istini za volju, naterala je premijera Edija Ramu da da oficijalnu potvrdu 15. avgusta, saopštavajući da je ovo bila istina. Javno mnenje bilo je jasno podeljeno na dve grupe. Onie koji su mislili da je ovo delovanje Albanije pravilno i da kao saveznik NATO i SAD treba da damo podršku, i oni koji ovo vide kao opasnost za državu, percepcija proizašla zbog nedostatka informacija o tome ko su bili ovi ljudi.\nPremijer je objasnio da su političke izbeglice bili saradnici Sjedinjenih Američkih Država, koji su tokom 20 godina pomagali u izgradnji nove države, sa profilima kao akademici, novinari, umetnici, studenti. U seriji pojavljivanja za međunarodne i nacionalne medije, premijer je dao različite brojeve izbeglica koje bi Albanija očekivala, od 2 hiljade do 4 hiljade. Ustvari, zasad je Albanija ugostila manje od 644 političkih izbeglica iz Avganistana.\nAvganistanci vide Albaniju kao tranzitnu zemlju\nOdluka Albanije da prihvati avganistanske izbeglice došla je na zahtev Sjedinjenih Država. Smatrajući njih kao bitnog saveznika koji je u više decenija pridoneo za održavanje stabilnosti na Balkanu, ali i kao zemlju koja je bliska Albaniji oko važnih pitanja, to je bilo odmah ugovoreno. Albanija će služiti kao tranzitna zemlja za imigrante iz Avganistana, sve dok ne budu potpuno provereni i ne postanu vlasnici američkih pasoša. Albanska vlada je 25. avgusta uspostavila namensko telo, u kojemu su i sedam ministara i koje će funkcionisati kao specijalna privremena struktura, koja će menadžirati protok zahteva za međunarodnu zaštitu za avganistanske građane. Izbeglicama je bila dodeljena privremena zaštita u periodu od jedne godine.\nSamo dva dana kasnije, 27. avgusta, došli su prvi Avganistanci, a u grupi su bili stariji ljudi, žene, deca i bebe. Postepeno, njihov broj povećao se zbog nekih drugih letova, ali ukupno do sada ostaje manje od 700 ljudi. Oni su locirani u nekoliko turističkih struktura (hoteli) u regionu Drača i Šenđina, pokušavajući da se naviknu u ovoj novoj situaciji u kojoj su se našli.\nIzvor: linkedin.com: Tirana International Airport\nPremijer Edi Rama i gradonačalnik Erion Veliaj u nekim su svojim izjavama naglasili da Avganistanci koji su došli u Albaniju mogu da ostanu i nakon krajnjeg roka od jedne godine, čak mogu i da ostanu stalno, ako to vide kao mogućnost. Ali, i pored ovih izjava, u nekim intervjuima za medije u Albaniji, Avganistanci su jasno rekli da su Sjedinjene Američke Države, Ujedinjeno Kraljevstvo ili Evropa mesta koji oni vide kao konačnu destinaciju u svojoj budućnosti. Avganistanski studenti smatraju da je studiranje u ovim zemljama nešto što je bolja mogućnost.\nČak i građani Bangladeša ne vide svoju svoju budućnost u Albaniji\nLokalni biznisi su se nekoliko godina žalili da zbog velike emigracije teško mogu da nađu radnike. To su uglavnom biznisi kojima je potreban veliki broj zaposlenih (proizvodnja odeće). Ali, iako je ovaj problem prisutan godinama, u martu 2021. godine premijer je ponudio "čarobno" rešenje. Predložio je biznisima da slede neke sporadične primere i da angažuju radnike iz drugih zemalja, a Bangladeš je bio jedna od njih. Neki od biznisa uzeli su u obzir ovaj predlog, a nekoliko desetina biznisa počeli su da istražuju uz pomoć specijalizovanih agencija.\nZa radnike iz Bangladeša, zemlje sa 163 miliona stanovnika i sa dohotkom per capita manjim od onog u Albaniji, emigracija radi rada je primamljiva alternativa. Ranije, vlada je unela neke promene u zakonu za strance, olakšavajući proceduru za boravak i za zapošljavanje u Albaniji. Dolazak stranih radnika izgleda je popločao put za praksu koja bi okončala brige zbog nedostatka radne snage. Ali, odjednom, radnici iz Bangladeša su nestali sa svojih radnih mesta.\nPostoje najmanje 50 građana koje policija nije našla na radnim mestima, nakon rutinske kontrole u tim biznisima koji su ih zaposlili. Prema preliminarnim podacima, pretpostavlja se da su ovi građani koristili svoje ugovore za zapošljavanje u Albaniji, kako bi otišli i pošli ka zemljama Evropske Unije. U ovom trenutku nije jasno je li ovo izolirani slučaj ili postoji neka šema. Na kraju krajeva, izgleda da čak i radnici iz zemalja koje su siromašnije u odnosu na Albaniju ne vide budućnost tu, čak i ako im je ponuđen siguran posao.\nAlbanci i dalje beže\nKad je svet bio na kolenima zbog KOVID-19 pandemije, a većina je zemalja zatvorilo svoje granice u pokušaju da kontrolišu virus, Albanci su uspeli da nađu prostora da osvoje još jedno prvo mesto u emigriranju. Izveštaj Ujedinjenih Nacija potvrdio je da su u 2020. godini Albanci doživeli najveći porast u emigriranju. Prosečan broj izbeglica u 2020. godini bio je preko 550 na 100 hiljada stanovnika za Albaniju, veliki porast trenda u poređenju sa 2015. godinom, kada su iste brojke bile upoređivane, a nivo je bio oko 350 na 100 hiljada stanovnika.\nEmigriranje je počelo pre više decenija i emigriranje je fenomen koji ima uticaj na skoro sve zemlje, ali u Albaniji ovaj trend stalno raste. Pre nekoliko godina, Svetska Banka je upozorila da ono što postaje problem je takozvani "brejn drejn". Prema ovoj instituciji, najmanje 40 posto emigranata ima više obrazovanje. Odlevanje ove grupe posebno je evidentno u sektorima kao što su medicina i IT.\nU toku je i emigriranje opšte radne snage koja ne nalazi nikakvo mesto na domaćem tržištu. Poslednji, koji izgleda sve više podržavaju zamisao da napuste Albaniju, su studenti. Istraživanje Centra za ekonomske i socijalne studije zaključilo je da 80 posto albanskih studenata žele da napuste zemlju, dok 95 posto mladih ljudi koji napuštaju zemju radi studiranja u inostranstvu ne žele da se vrate u svojoj zemlji. Sa druge strane, 60 posto diplomiranih planiraju da napuste Albaniju. Kada kažemo studenti i diplomirani, mi ih odmah povezujemo sa budučnošću. Ono što napušta Albaniju je njena budučnost. Znači, može li da pruži nadu jedna zemlja bez budučnosti.\nZašto svako želi da napusti Albaniju?\nPre samo nekoliko dana, nova vlada "Rama 3" objavila je novi ekonomski program koji će biti implementiran u naredne 4 godine. Dok čitate obećanja u ovoj knjizi od 42 stranice, shvatate da nije ništa više nego "Albanija, raj na zemlji". Ono što nedostaje je argumenat kako će to biti ostvareno. Program obećava veće plate za administraciju, pravednije poreze za one koji zapošljavaju, olakšanja za biznise, infrastrukturne projekte kao luke, aerodromi, putevi. Obećavaju da će od Albanije stvoriti energetsku supersilu, a dve smo decenije slušali ovo obećanje, pritom Albanci svakoga dana plaćaju skuplje cene za njih (185 evra za MWh). Kažu da će podržati zemjoradnju, godinu za godinom, ali rezultat je da Albanija uvozi neke od glavnih proizvoda i ranjiva je u odnosu na cenovne promene. Pre neki dan su porasle cene brašna i svih njegovih derivata.\nU Albaniji, gde rekonstrukcijski proces zbog zemljotresa 26. novembra 2019. godine je u toku, a efekti zbog pandemije još uvek su veliki kao i u svakoj zemlji u svetu, obećanja o prosperitetnom 4-godišnjem roku trebalo bi da gledamo sa večom rezervisanošću. Radi sticanja poverenja i pružanja nade, vlada mora da pokaže činjenicama i brojkama kako misli da ostvari ovakav ambiciozan plan u toku trećeg mandata.\nDa bude prekinuto “odlivanje“\nSvet je imao dovoljno problema i pre KOVID-19, no izgleda da je ova pandemija doprinela da ljudi budu svesniji da je bitno da imaju odgovornu državu. Država koja je blizu u teškim vremenima, koja se brine o vama i brine se da budu ispunjene minimalne potrebe svakog. Znači, to što danas treba Albaniji je realističan, dostižan program u koga možemo da verujemo. Ne ekonomski program za trenutnu javnu potrošnju.\nAko imamo program u vezi istinskih izazova sa kojima se društvo suočava, kao što su poboljšanje obrazovanja i zdravstvenog sistema, zapošljavanja, pristojnog tretmana siromašnih građana, možda Albanija ne bi izgledala kao brod koji svako (čak i oni koji tranzitiraju) pokušava da napusti na jedan ili drug način. Kapetan (vlast) zadužen je da ulije poverenje da i pored poteškoća na koje nailazimo, mi smo sposobni bezbedno da dođemo na destinaciju i možda, umesto da odemo, da nam vlasti pomognu.\nAko orijentacija produži da bude kao u zadnjih 8 godina, jedini koji će ostati na brodu su oni koji nemaju šansu da ga napuste.\nAmerika, Turska ili Srbija: Gde će Edi Rama naći p...\nPetak, 24 Septembar 2021 Zašto Albanija postaje brod koji svako želi da napusti?\nPetak, 09 Jul 2021 "Rakija, beli luk i limun": Kako su lažne vesti ugrozile ljudske živote u Albaniji\nPetak, 18 Decembar 2020 Smrt koja je izazvala proteste generacije koja je izgubila nadu


Nova pravila Evropskog parlamenta o označavanju voćnih sokova - Bizlife.rs\nNova pravila Evropskog parlamenta o označavanju voćnih sokova\n14:57 Strazbur, 27/12/2011\nEvropski parlament usvojio je nova pravila za označavanje voćnih sokova i nektara, dok će se proizvodi koji su stavljeni na tržište ili su označeni pre stupanja na snagu novih pravila moći da prodaju još najviše tri godine. U skladu sa novim pravilima voćni sokovi neće smeti da imaju dodatak šećera ili zaslađivača, dok se nektarima, koji se izrađuju iz voćne kaše s dodatkom vode, sme dodavati šećer ili zaslađivač.\nGenerički naziv „mešani sok“ moćiće da nose samo sokovi u kojima postoje tri ili više voćnih sastojaka.\n„Poslanici znaju da potrošači, posebno dijabetičari, roditelji i ljudi na dijeti, žele da razlika između soka i nektara bude jasno naznačena, kao i da bude jasno dato do znanja da li postoji u soku bilo kakav zaslađivač“, navodi se u saopštenju evropskog parlamenta.\nNova pravila propisuju da svi sokovi od narandže, uvezeni ili s područja EU, moraju da budu čisti ako se žele prodavati pod tim nazivom ili u nazivu proizvoda moraju sadržati i mandarinu, ako je prisutna.


Nema mnogo zanimljivijih takmičenja od turske fudbalske lige ove sezone. Ostalo je još jedno kolo, a čak tri istanbulalska tima su i dalje u trci za naslov šampiona.\nOd početka sezone kao najozbiljniji kandidat za titulu ističe se Galatasaraj, koji je proveo 25 kola kao lider na tabeli, a trenutno ima najveće šanse da ponovi uspeh iz 2015, kada je poslednji put osvojio trofej.\nNapadač Galatasaraja Befatimbi Gomis\n"Lavovi" imaju 72 boda, dok su mu najbliži pratioci Fenerbahče i Bašakšehir sa 69, a prošlogodišnji šampion Bešiktaš ima 68. Branilac titule je izgubio matematičke šanse za najviši plasman, tako da će Turska dobiti novog vlasnika trofeja.\nNaslov prvaka države obezbeđuje direktan plasman u Ligu šampiona sledeće sezoni, dok drugo mesto vodi u kvalifikacije za najelitnije evropsko takmičenje. Treće i četvrto mesto takođe imaju veliki značaj, s obzirom na to da obezbeđuju plasman u kvalifikacije za Ligu Evrope.\nEkipa Akhisara za koju brani naš Milan Lukač, ujedno i najmlađi tim u ligi, na senzacionalan način je osvajanjem Kupa protiv Fenerbahčea obezbedila grupnu fazu drugog najjačeg fudbalskog klupskog takmičenja na kontinentu, iako se u većem delu sezone borila za opstanak.\nJako je zanimljivo to da samo pet ekipa ima pozitivnu gol razliku, a upravo bi to moglo da bude od presudnog značaja ukoliko Gectepe napravi iznenađenje i savlada Galatasaraj.\nFudbaleri Fenerbahčea će biti šampioni ako pobede u poslednjem kolu, a Galatasaraj izgubi\nFenerbahče, koji je prvi pratilac lidera na tabeli, obezbediće učešće u Ligi šampiona ako pobedi Konjaspor, prošlosezonskog osvajača Kupa.\nBašakšehir (koji je ostao bez najboljeg igrača, Arde Turana zbog suspenzije) i Bešiktaš čekaju eventualni kiks Fenera kako bi pobedama nad Kasimpašom, odnosno Sivasporom "upali" u trku za Ligu šampiona.\nBorba za najboljeg strelca je praktično gotova stvar, pošto će to priznanje poneti Bafetimbi Gomis, koji je sa 28 golova vodeći u tom statističkom parametru. Inače, ovo je najveći broj pogodaka u sezoni još od Buraka Jilmaza i 33 gola koja je postigao 2012. godine.\nSva četiri kluba koji se bore za Evropu, svoje mečeve će igrati u subotu od 18 časova, dok će se utakmice koje imaju manji rezultatski značaj igrati dan ranije, od 17.\nZa razliku od neizvesne trke za šampiona, dileme ko će ispasti iz lige nema. Od naredne godine, u drugoj turskoj ligi nastupaće Karabukspor, Genčlerbirligi i Osmanlispor. Interesantno je da su sve tri ekipe koje su izborile plasman prošle sezone u najjaču ligu Turske osigurale opstanak (Gectepe, Sivaspor i Malatijaspor).\nPoslednje kolo će biti ludo, Galatasaraj drži već jednu ruku na peharu, pošto mu je potreban bod u poslednjem kolu, a na pitanje ko će u Ligu šampiona, nema odgovora. U slučaju da Gectepe napravi iznenađenje i slavi protiv Galate, šansu da osvoji pehar imaće Fenerbahče, koji dočekuje Konjaspor.\nKako sada stoje stvari, Istanbul je najbliži tome da u subotu uveče bude obojen u crveno-žute boje, ali dešavala su se i veća čuda. Mogu li Fenerbahče i Bašakšehir da prirede veliko iznenađenje?\nBIĆE FRKE U ISTANBULU! Čuveni Holanđanin prelazi iz Bešiktaša u Galatasaraj!


Srbija želi da bude što više deo projekta "Jedan pojas, jedan put"\nPotpredsednica Vlade i ministarka građevinarstva, saobraćaja i infrastrukture Zorana Mihajlović razgovarala je danas sa direktorom Centra za razvoj Kine Džang Đunkuom i poručila da je inicijativa "Jedan pojas, jedan put" za nas od ogromne važnosti i da želimo da budemo što više deo tog projekta.\nMihajlović i Džang razgovarali su o nastavku saradnje u oblasti infrastrukturnih projekata, kao i o produbljivanju saradnje u oblasti poljoprivrede, turizma i informacionih tehnologija, saopšteno je iz njenog kabineta.\n- Svi projekti koje zajednički sprovodimo u oblasti infrastrukture i saobraćaja pokazuju da naša saradnja i prijateljstvo iz godine u godinu bivaju sve bolji. Srbija je prepoznata kao centar infrastrukture u inicijativi 16 plus 1 i očekujemo da u skorijoj budućnosti organizujemo sastanak resornih ministara u Beogradu kako bismo razgovarali o novim projektima - rekla je ministarka.\nMihajlovićeva, koja predsedava vladinom Mešovitom komisijom za odnose Srbije i Kine, istakla je tom prilikom da saradnju u okviru inicijative "Jedan pojas, jedan put" treba još intenzivnije nastaviti.\n- "Jedan pojas, jedan put' za nas je od ogromne važnosti i želimo da kao tranzitna zemlja budemo što više deo tog projekta, posebno u oblasti železničkog i drumskog saobraćaja - rekla je Mihajlovićeva.\nTakođe je predstavila rezultate dosadašnje saradnje sa Kinom, podsetivši da je zajedničkim zalaganjem završen most Zemun-Borča, da je uspostavljena avio-linija Beograd-Peking, da su ukinute vize građanima Kine, ali i da se intenzivno radi na izgradnji Koridora 11 i pripremi projekta za rekonstrukciju pruge Beograd-Budimpešta.\n- Pored postojećih infrastrukturnih projekata, vrednih 2,5 milijardi, od velike važnosti je da razvijamo strateško partnerstvo i u oblasti poljoprivrede, turizma, novih tehnologija i razmeni znanja i iskustava, istakla je ona.\nDžang Đunkuo zahvalio je potpredsednici Vlade na izuzetnoj saradnji, istakavši da potencijala za dalje razvijanje dobrih odnosa ima.\n- Mnogi u regionu mogu da pozavide Srbiji zbog prijateljskih odnosa koje ima sa Kinom, kao i zbog rezultata koje smo zajedno postigli. Najrazvijeniju saradnju imamo u oblasti infrastrukture, nastavićemo sa tom dinamikom i želja nam je da i u drugim oblastima, poput poljoprivrede, turizma i informacionih tehnologija, te odnose produbimo - istakao je Džang.\nMihajlovićeva i Džang Đunkuo saglasili su se da dugoročno prijateljstvo i dobri politički odnosi dve zemlje predstavljaju odličnu osnovu za dalje produbljivanje saradnje Srbije i Kine u svim oblastima.\nKineske kompanije u Srbiji koriste 60 ODSTO domaćih resursa


Medijska i novinarska udruženja i organizacije: Čime se bave članovi značajne „medijske snage“ osim učešća u komisijama za dodelu javnih sredstava? - Ozonpress :: internet portal\nTag: koalicija, medijska, ministarka\nPotpredsednica Vlade Republike Srbije i ministar kulture i informisanja Maja Gojković održala je sastanak sa predstavnicima novinskih udruženja Prouns, Komnet, Društvo novinara Srbije, Asocijacija radio televizija Srbije, Društva novinara Vojvodine i Udruženja medija i medijskih radnika.\nTim povodom reagovalo je Udruženje novinara Srbije, analitičkim tekstom o tome kako udruženja novinara i medija, sa čijim predstavnicima je ministarka razgovarala, deluju i koliki je njihov dosadašnji doprinos rešavanju teškog radnog, socijalnog i profesionalnog položaja novinara u Srbiji, njihove bezbednosti kao i položaja medija u društvu i na tržištu.\nDanas su se zajedničkim saopštenjem oglasila i medijska i novinarska udruženja koja su u prethodnom periodu činila Medijsku koaliciju. U svom saopštenju oni kažu:\nMedijska i novinarska udruženja i organizacije skreću pažnju Ministarstvu kulture i informisanja da organizacije koje kažu da predstavljaju značajnu „medijsku snagu“, u proteklim godinama bile su prepoznatljive isključivo kroz učešće u komisijama za dodelu javnih sredstava za unapređenje programskih sadržaja u medijima, a u ostalim temama ostale su nevidljive.\nNejasno je kako misle da njihovo učešće kako u radnim telima za bezbednost novinara i tako i u telima za unapređenje medijskog zakonodavstva može da se opravdava, kada javnosti nije poznato nijedno njihovo javno delovanje u vezi sa tim temama.\nOstaje nejasno na koji način su u proteklim godinama radili sa kolegama i koleginicama u medijima, gde su bili kada su novinari fizički ili verbalno napadnuti. A prilike za reagovanja imali su već i u ovoj godini: 21 evidentirani napad, verbalno nasilje i pritisak na kolege i koleginice nalazi se u bazi Nezavisnog udruženja novinara Srbije (od početka 2021. godine).\nNjihovo delovanje nije bilo vidljivo ni u pokušaju implementacije prethodne medijske strategije (mnogi od njih nisu ni bili registrovani tada), kao ni u brojnim akcijama koje su relevantna novinarska i medijska udruženja i organizacije sproveli za svoje članove, ali i širu profesionalnu zajednicu.\nIzaražavamo zabirnutost i zbog namere resornog Ministarstva da organizacijama i udruženjima koji u proteklom periodu nijednom se nisu oglasili, ili javno istupali svojim akcijama daje isti značaj, kao i onima koji već decenijama rade na unapređenju medijske i novinarske sfere.\nPozivamo resorno Ministarstvo i Vladu Srbije da stanu na put kompromitaciji kako planova za unapređenje bezbenosti novinara tako i implementacije medijske strategije.\n08.02.2021. Beograd, Novi Sad, Kragujevac\nzeljko damjanovic 08/03/2021 u 15:45 Odgovorite\nMarko Mitrović 08/03/2021 u 18:52 Odgovorite\nNema ovaj nazovi novinar ni duše a ni obraza već odavnoo, da li je moguće da na lokalnim konkursima južno od Beograda svuda dobija ogroman novac ???


Novi konkurs „Pokrenimo našu decu“ - Ozonpress :: internet portal\nTag: deca, konkurs, pokrenimo\nAqua Viva je i ove godine pripremila vredne nagrade u vidunovih i sadržajnih paketa rekvizita za fizičku aktivnost za 36 odeljenja širom zemlje. Tri prvoplasirana odeljenja, osim paketa podsticajnih rekvizita za vežbanje, osvojiće i sedmodnevnu rekreativnu nastavu, dvodnevni i jednodnevni izlet za sve učenike odeljenja, kao i vaučere za putovanja za učitelje.\nStručni žiri odabrao je 36 pobedničkih odeljenja, koja su nagrađena sadržajnim paketom korisnih i zanimljivih rekvizita za vežbanje. Dodatno, šampioni konkursa, učenici odeljenja III-2OŠ “Miloje Zakić” iz Kuršumlije proveli su sedam dana na rekreativnoj nastavi na Divčibarama. Drugo i treće mesto zauzeli su učenici odeljenja I-1 OŠ “Knez Lazar” iz Lazarevcai I-3OŠ “Ivo Andrić” iz Beograda i time osvojilidvodnevni izlet na Divčibarama, odnosno jednodnevni izlet na Rudniku. Svetlana Stanković, Zorica Ivković i Aleksandra Ivezić, učiteljice odeljenja koja su se izdvojila redovnom i kreativnom primenom vežbi iz programa, osvojile su i vaučere za sopstvena putovanja.


Vukosavljević otvorio izložbu "Dijalog" u Sremskoj Mitrovici\nVukosavljević otvorio izložbu „Dijalog“ u Sremskoj Mitrovici\nTanjug 5. decembra 2019. 21:29\nSREMSKA MITROVICA – Ministar kulture i informisanja Vladan Vukosavljević svečano je večeras otvorio izložbu „Dijalog“ u Galeriji „Lazar Vozarević“ u Sremskoj Mitrovici.\n„Priča o „Dijalogu“ je priča o istoriji srpskog modernog slikarstva. Reč je dubokoj simbolici standardnih motiva koji sadrže životodavne korene srpske kulture koji predstavljaju trajne izvore inspiracije umetnicima i stvaraocima u svim oblastima“, rekao je Vukosavljević, saopštilo je resorno ministarstvo.\nIzložba predstavlja izraze četiri umetnika: Lazara Vozarevića, Aleksandra Tomaševića, Mire Brtke i Milene Čubraković koji su po geometrijskom jeziku sličnih inspiracija i ideja i koje, kako kaže ministar, sa pravom smatramo nosiocima savremenih tendencija u srpskoj modernoj umetnosti 60-ih godina 20. veka.\n„U 20. veku srpska kultura je bila izložena različitim i grubim istorijskim diskontinuitetima. Silovitom snagom istorije ona je isprekidana u važnim trenucima uspona i kreativnog zenita. Uprkos tome, uspela je da se u tom 20. stoleću istakne i na evropskom i na svetskom nivou na tri polja: slikarstva, književnosti i filma“, podsetio je Vukosavljević.\nPo prvi put na jednom mestu pred posetiocima otkrivaju se četiri vrlo bitna umetnička fenomena šezdesetih godina dvadesetog veka koja kroz dijalog sa posmatračem, i među sobom, otkrivaju svoje simboličke izraze.\n„Njihovi su životodavni inspirativni koreni dosezali duboko u istoriju srpske kulture. Simbolika koja označava prošlost kroz prizmu njihovog talenta i umetničke vizije, pretvarala se i u tadašnjost i u sadašnjost i u budućnost. Simbolika prošlosti bila je naznaka i vektor novih pravaca i novih stremljenja u srpskom slikarstvu“, rekao je ministar.\nIzložba je prošlog meseca otvorena u Nacionalnoj galeriji u Beogradu, a od večeras biće predstavljena u proširenom izdanju u Legatu jednog od umetnika, učesnika izložbe Lazara Vozarevića u Sremskoj Mitrovici.\n„Ova izložba u Sremskoj Mitrovici predstavlja otelotvorenje jednog principa a to je decentralizacija srpske kulturne politike. Taj princip, o kome se mnogo govori ali nedovoljno radi, mora da postane održiv, realan i svakodnevni princip ove države“, poručio je Vukosavljević.\nOsim ministra Vukosavljevića, prisutnima se obratito direktor Nacionalne galerije Miroslav Rodić i direktor galerije „Lazar Vozarević” Milan Marinkov.


Pentagon je dozvolio da, počev od 1. januara 2018, u vojne redove stupe i transrodne osobe, uprkos protivljenju američkog predsednika Donalda Trampa, javlja AP.\nPortparol Pentagona Dejvid Istbern rekao je danas da će upis transrodnih regruta početi 1. januara, najavivši "pravne bitke" koje će istovremeno uslediti, navodi američka agencija uz napomenu da Ministarstvo odbrane takođe razmatra ovo pitanje.\nFederalna vlada se suočava sa teškim preprekama u stavljanju na snagu Trampovog zahteva da se zabrani angažovanje transrodnih osoba u vojsci, pri čemu su dva federalna suda već donela odluke protiv Trampove zabrane.\nInače, prema novim smernicama, potencijalni transrodni regruti moraće da savladaju dugačak i strog niz fizičkih, medicinskih i mentalnih uslova da bi mogli da se pridruže vojsci, napominje američka agencija.\nNASUPROT TRAMPU Kanađani pozivaju transrodne osobe u vojsku\nCentar Palm: Odluka Trampa šokantan i neuki napad na vojsku\nSAD: Sud blokirao sprovođenje zabrane transrodnim osobama da služe vojsku\nAmerički general: Politika prema transrodnim vojnicima se za sada neće menjati


Marović i Zelioli: Nova Vlada najinkluzivnija do sada | Kodex.ME\nPotpredsjednica Vlade i ministarka evropskih poslova, Jovana Marović primila je danas ambasadora Italije u Crnoj Gori, Luku Zeliolija.\n26. 05. 2022 - 13:38 Autor: VV\nMarović je upoznala sagovornika sa ključnim ciljevima i zadacima Vlade u okviru pristupnih pregovora s EU i prioritetima rada Ministarstva evropskih poslova, i zahvalila na kontinuiranoj podršci koju Italija pruža Crnoj Gori u svim oblastima, a posebno u okviru procesa evropske integracije.\nAmbasador Zelioli je čestitao i poželio uspjeh ministarki Marović i njenom timu istakavši da je Vlada Italije otvorena za predloge za saradnju i u narednom periodu, te da imaju visoka očekivanja od Crne Gore.\n„Nova Vlada je najinkluzivnija do sada u cijeloj istoriji Crne Gore, ali je važno u narednom periodu jačati politički dijalog“, poručio je ambasador.\nSagovornici su se saglasili da fokus u narednom periodu treba da bude na vladavini prava i dobijanju završnih mjerila u poglavljima 23 i 24.


GRADSKOJ TOPLANI KORISNICI DUGUJU ZA GAS I GREJANJE – Zrenjanin\nGRADSKOJ TOPLANI KORISNICI DUGUJU ZA GAS I GREJANJE\nU neplaćenim računima – 11 miliona\nNa sistemu distribucije prirodnim gasom, nadležnim organima (sudovima) predato je 108 predmeta za iznos ukupnog više od 2,5 miliona dinara, a na sistemu daljinskog grejanja 354 sa ukupnim dugom od 8,6 miliona dinara- kažu u JKP „Gradska toplana”.\n– Ponovo apelujemo na korisnike koji nisu obavili prevod nekretnina na svoje ime (stanova i kuća koje su na mrežama JKP „Gradska toplana”), da to i učine – bilo da je reč o nasleđivanju, prodaji, poklonu ili nekom drugom osnovu sticanja nekretnine – rekla nam je Melanija Lojpur zadužena za odnose sa javnošću u ovom preduzeću. – Poseban problem imamo sa nekretninama koje se vode na lica koja su preminula, a koja u našoj evidenciji nisu prevedena na nove korisnike. Toplana će biti primorana da svoja potraživanja, kako za isporučenu uslugu, tako i za troškove koji su nastali angažovanjem javnih izvršitelja, naplati od naslednika ili kupaca ovakvih nekretnina. Zato naši korisnici, koji nisu ažurirali svoje podatke, treba da to i urade što pre, kako bi izbegli dodatne troškove javnih izvršitelja.\nŠto se ovih dugovanja tiče, od početka jula u više navrata iz ovog komunalnog preduzeća su obaveštavali korisnike na obe mreže da ih plate. Njima je bila pružena i mogućnost sklope sporazume o isplati duga, kako bi izbegli troškove angažovanjem privatnih izvršitelja.\nKada je reč o radovima na rekonstrukciji vrelovodne mreže, oni protiču prema utvrđenoj dinamici. Do sada je, kako kažu u Toplani, završena polovina planiranih radova. Rekonstrukcija se izvodi u naselju Brigadira Ristića na trasi od 750 metara, i to za 500 korisnika daljinskog grejanja, odnosno za zgrade od broja 1 do broja 19.\nKOLIKO GRAĐANI DUGUJU ZA STRUJU, GREJANJE, GAS, VODU, IZNOŠENJE SMEĆA\n← DOM UČENIKA „ANGELINA KOJIĆ GINA”\nProveravaju se sumnje u kartelsko ponašanje naših vodećih banaka →


SPD Radnički produžilo ugovor sa kompanijom VILLAGER - Rukometni klub Radnički\nOd samog osnivanja 2016. godine, Rukometni klub Radnički se izdvojio na rukometnom nebu Srbije. Jedini je klub koji u svom sastavu ima i mušku i žensku selekciju, a u seniorskom sistemu takmičenja ima tri ekipe, čime je zavredeo pažnju ne samo sportske javnosti, već i renomiranih privrednika u želji da pomognu da kragujevački klub izraste u svojevrstan brend, koji je na dobrom putu da to i postane. Godinama unazad kragujevačka kompanija VILLAGER je generalni sponzor kluba, bez čije svojevrsne pomoći stvari ne bi izgledale ovakve kakve su sad.\nOvih dana je na obostrano zadovoljstvo zaključen novi sponzorski ugovor između ova dva, svakog u svom domenu, brenda u Srbiji.\nPrepoznali smo ideju i dobar rad ljudi iz Rukometnog kluba Radnički i odlučili da postanemo deo zajedničke priče i promovisanja imena Radničkog, postavljanjem na rukometnu kartu Evrope, što i očekujemo u narednom periodu. VILLAGER je izgradio ime i ugled daleko van granica Srbije, a ime Radničkog se već izgovara sa poštovanjem i dignitetom. Zacrtane ciljeve u prethodnoj sezoni su premašili van svakih očekivanja, tako da je odluka o nastavku saradnje bila stvar rutine. Posebno imponuje činjenica da veliku pažnju klub poklanja radu sa mlađim kategorijama, što je izuzetna činjenica u funkcionisanju velikog kluba, a važno je istaći da je škola rukometa besplatna, što daje mogućnost velikom broju dece da se bave sportom koji vole. U budućnosti očekujemo još bolje rezultate i da Kragujevac, Radnički i VILLAGER postanu referentno ime u svetu rukometa u Evropi uz devizu – NAJBOLJI SA NAJBOLJIMA! Izjavio je povodom potpisivanja ugovora, direktor kompanije VILLAGER Dragan Dragićević.\nZadovoljstvo povodom produžetka saradnje je izrazio i direktor RK Radnički Stavro Rašković:\nPosebna je čast, što uz tako veliko ime kao što je Radnički, ide takođe ponos Kragujevca kompanija VILLAGER. Ljudi koji su uz nas od prvog dana, kroz sve stepene takmičenja, do borbe za titulu i izlazak na Evropsku scenu. Nadamo se da će i u budućnosti, Radnički i VILLAGER, ruku pod ruku promovisati na najbolji moguci način naš grad i našu zemlju. Privilegija je promovisati tako veliku firmu, kroz sport, koji na najbolji mogući način pokreće emociju kod ljubitelja sporta. Ja se zvanično zahvaljujem u ime svih rukometašica i rulometaša kompaniji VILLAGER na svemu do sada.\nTags: rk radnicki, rukometni klub radnicki kragujevac, spd radnicki, villager\nPrethodni članakIskusni pivot u redovima Kragujevčana\nSledeći članakUbojiti bek Jelena Knežević u Radničkom


Ovo komunalno preduzeće je došlo na teren po pozivu Saobraćajne policije\nPromo/JKP "Parking servis"\nEkipa JKP “Parking servis” je u ponedeljak, 7. juna, izašla na teren u Ulicu vojvode Stepe kako bi uklonila automobil, koji je zatvorio ulaz u garažu jedne stambene zgrade, međutim, problem je nastao jer vlasnica vozila neće da plati kaznu, već – preti štrajkom glađu.\nNaime, ovo komunalno preduzeće je došlo po pozivu Saobraćajne policije.\n– Korisnica, koja je nepropisno parkirala svoj automobil na trotoaru i tako onemogućila celoj zgradi da koristi ulaz, najpre se mejlom obratila “Parking servisu” sa molbom za oslobađanje od troškova prenosa, uputila nas da su joj u gradskom prevozu ukradeni novčanik i dokumenta, a u sredu je došla do poslovnice Korisničkog servisa u Takovskoj ulici, gde joj je i lično objašnjeno iz kojih razloga njena molba ne može da bude uvažena – navode iz JKP “Parking Servis”.\nPromo/JKP “Parking servis”\nOni objašnjavaju da za preuzimanje automobila, podignutog po nalogu Saobraćajne policije iz saobraćajnog prekršaja, vozač mora da plati naknadu, koju “Parking servis” ne može da poništi, jer je preduzeće samo servis policije i radi po nalogu nadležnih organa.\n– Prilikom preuzimanja vozila, koje je uklonjeno iz prekršaja po nalogu nadležnog organa, vlasnik mora da se identifikuje i dokaže da je vozilo njegovo. “Parking servis” ne može da krši Zakon i preda vozilo bez dokaza o vlasništvu, kao što je saobraćajna dozvola ili potvrda o registraciji, odnosno ovlašćenje i ugovor o korišćenju. Ukoliko vozilo ostane na placu Preduzeća, za njega se plaća ležarina – kažu iz ovog preduzeća.\nOstavila “ferari” na mestu za invalide, pa otišla na piće: Kako je prošla rijaliti zvezda nakon bahatog parkiranja (VIDEO)\nPrema njihovim rečima, korisnici koja je opljačkana, onoga trenutka kada dostavi neki dokument kojim dokazuje vlasništvo, “Parking servis” će izaći u susret i omogućiti preuzimanje vozila bez plaćanja naknade za ležarinu, kao da je preuzela vozilo istog dana kada je i uklonjeno.\n– Nezadovoljna korisnica je tokom jučerašnjeg dana najavila da će stupiti u štrajk glađu, ali je posle današnjeg razgovora u Korisničkom servisu otišla da podnese žalbu i u MUP – ističu oni i dodaju:\n– “Parking servis” postupa po zakonu i procedurama od kojih ne može da odstupa. Preduzeće u skladu sa dobrom poslovnom praksom ima razumevanja za sve nepredviđene situacije i izlazi u susret korisnicima, ali u skladu sa zakonom i pravilima. Ipak, ni dobru volju i želju za pomoći ne treba iskorišćavati, jer isto tako, korisnik bi mogao da ode i u Elektrodistribuciju, Vodovod ili neko drugo komunalno preduzeće sa istim zahtevom – da ne plati komunalnu uslugu, jer je opljačkan.\nbahata vožnja JKP "Parking servis" Ulica vojvode Stepe


Vesić Ðilasu:Ako ne možes da pomogneš ne smetaj do 2028. - EMBARGO 011\nZamenik gradonačelnika Beograda Goran Vesić ocenio je da je današnje obraćanje bivšeg gradonačelnika Dragana Ðilasa povodom izgradnje metroa pokazalo da on zaista ništa ne razume o tome kako se grade ovako veliki infrastrukturni projekti.\n„Predlažem Ðilasu da sačeka 2028. godinu i da se provoza prvom linijom metroa. Do tada ako već ne može da pomogne neka ne smeta i neka pusti nas koji znamo, imamo volje, a obezbedili smo i novac, da izgradimo metro“, naveo je Vesić na Fejsbuku i podsetio Ðilasa da izgradnja metroa počinje u novembru.\nVesić je izrazio žaljenje što je, kako je naveo ““takva neznalica kao Ðilas ikada bila u prilici da odlučuje o razvoju Beograda““.\nÐilas je, kako dodaje, u vreme kada je bio gradonačelnik, javno obećavao da će početi da gradi metro 2008, 2009, 2010. i 2012. i svaki put je obmanuo građane.\n„Nije imao projekat izgradnje metroa na osnovu koga jedino može da se odredi cena izgradnje, već skice i crteže, tako da je njegova priča o ceni izgradnji metroa za dve milijarde evra jednako kredibilna kao da je rekao da to može da se uradi za jedan evro“, navodi Vesić.\nKako dodaje, Ðilasovim skicama i crtežima nisu prethodile studije sabraćaja, master plan saobraćaja, niti studija linija javnog prevoza koje su radili najbolji domaći stručnjaci i renomirane kompanije iz Velike Britanije, Francuske i Austrije, što je urađeno pre nego što je sada Grad odredio trase prve dve metro linije.\nVesić navodi i da je linije metroa koje Ðilas danas pokazivao ““crtao sam u kabinetu““, kako nagalšva, verovatno uz dragocene savete „goluba Gute“.\nZa razliku od Ðilasa, koji nije ni znao kako da se izgradi metro, niti je imao projekte izgradnje, niti se bavio analizom saobraćaja, a nije ni umeo da obezbedi novac za izgradnju, Beograd danas sve to ima zahvaljujući podršci predsednika Aleksandra Vučića i Vlade Srbije, rekao je Vesić.\nKaže da bi voleo da Ðilas ima bar toliko časti da se raduje što će Beograd imati metro, ali da mu to ne dozvoljava zloba i sujeta, i da zato čini sve da Beogad ne dobije taj najavažniji infrastruktruni projekat.\n„Takvo ponašanje nije lepo, jer metro je namenjen svima, pa i Ðilasu, iako se vozi džipom““, rekao je Vesić koji je poruku na Fejsbuku naslovio sa „Šta bi dao da si na mom mestu“.\nPokretna kancelarija Gorana Vesića u Marinkovoj bari: Došao sam da vam kažem da niste gradjani drugog reda!!!


Takmičar karate kluba „TIMOK“ Bojan Andrejić doprineo osvajanju titule prvaka Evrope SKDUN federacije | Radio Magnum 103 MHz\nHome / Ritam grada / Takmičar karate kluba „TIMOK“ Bojan Andrejić doprineo osvajanju titule prvaka Evrope SKDUN federacije\nTakmičar karate kluba „TIMOK“ Bojan Andrejić doprineo osvajanju titule prvaka Evrope SKDUN federacije\nTrener i takmičar karate kluba „TIMOK“, Bojan Andrejić proteklog vikenda od 5. do 7.maja nastupio je na 7. Evropskom prvenstvu SKDUN federacije (SHOTOKAN KARATE OF UNITED NATIONS) u Subotici.\nNa ovom prestižnom turniru nastupilo je oko 1 400 takmičara iz 20 evropskih zemalja. U pojedinačnoj konkurenciji u kategoriji -77 kg Bojan nije uspeo da dođe do medalje, dok je sa prvim timom Srbije, sa svoje dve pobede i jednim porazom doprineo osvajanju timskog zlata i titule prvaka Evrope SKDUN federacije.\nPobede su ostvarene nad takmičarima iz Moldavije i Bugarske, dok je poražen od takmičara iz susedne Rumunije.\nOd 17. do 21. maja, Bojan će sa reprezentacijom Shotokan karate saveza Srbije, otputovati za Česku na Evropsko prvenstvo SKIF federacije (Shotokan karate international federation), gde će braniti zlato koje je tim Srbije osvojio 2014. godine u Drezdenu (Nemačka).


FERERO VALDNER POZDRAVLJA PRIJEM SRJ U OEBS\nPredsedavajuca Organizacije za evropsku bezbednost i saradnju, ministar spoljnih poslova Austrije Benita Ferero Valdner, pozdravila je prijem Jugoslavije u tu medjunarodnu organizaciju. "Uverena sam da ce SRJ u naporima za miroljubiv razvoj imati bitnu ulogu.\nJugoslavija i u OEBS\nBEČ (Beta) - Stalni savet Organizacije za evropsku bezbednost i saradnju primio je danas SR Jugoslaviju u članstvo te međunarodne organizacije. Jugoslavija je primljena u OEBS konsenzusom svih zemalja članica. Ceremoniji prijema SRJ u OEBS prisustvovao je šef jugoslovenske diplomatije Goran ...\nMala matura za u EU\nSTRAZBUR (SENSE) - Dvodnevno jugoslovensko 'forsiranje Strazbura', koje je započelo učešćem delegacije Skupštine SRJ u radu političkog komiteta, a nastavljeno sutradan predstavljanjem predsednika SRJ Vojislava Koštunice članovima Ministarskog i Stalnog komiteta Parlamentarne skupštine Saveta ...\nJUGOSLAVIJA PRIMLJENA U OEBS, SVILANOVIC PODIGAO ZASTAVU SRJ\nKonsenzusom svih zemalja clanica, Stalni savet Organizacije za evropsku bezbednost i saradnju u petak je primio SR Jugoslaviju u clanstvo te medjunarodne organziacije. Ceremoniji prijema SRJ u OEBS prisustvovao je sef jugoslovenske diplomatije Goran Svilanovic.\nAMBASADOR SRJ VEC DUGO NIJE U SKOPLJU\nJugoslovenski ambasador u Makedoniji Zoran Janackovic nije od 25. oktobra ulazio u jugoslovensko diplomatsko predstavnistvo u Skoplju, rekao je agenciji Beta izvor blizak ambasadi SRJ u makedonskoj prestonici. Zvanicno, Janackovic je u Beogradu, gde se od 25.\nNarod Srbije i SRJ zaslužuje podršku\nSTRAZBUR - Vojislav Koštunica, predsednik SRJ, prisustvovaće danas sednici Parlamentarne skupštine Saveta Evrope, a tom prilikom obratiće mu se 'porukom dobrodošlice' predsednik Skupštine lord Rasel Džonston. 'Blic' ekskluzivno objavljuje govor Rasela Džonstona na šesnaestoj po redu sednici ...\nSRJ traži prijem u SE\nSTRAZBUR (Tanjug) - Jugoslavija će već narednih dana ili nedelja dobiti status specijalnog gosta u Savetu Evrope, posle čega će ta najstarija politička organizacija na kontinentu otvoriti dijalog sa vlastima naše zemlje oko uslova za dobijanje punopravnog članstva u Savetu.\nPomoć Nemačke 50 miliona maraka\nBEOGRAD - Šef nemačke diplomatije Joška Fišer izjavio je juče da je Nemačka spremna da 'što pre uspostavi pune diplomatske odnose sa SRJ'. On je najavio da će Nemačka pružiti SRJ neophodnu pomoć od 50 miliona maraka za najhitnije potrebe, posebno u snabdevanju lekovima i energijom, koja bi trebalo ...\nSRJ ZATRAZILA PRIJEM U SKUPSTINU SAVETA EVROPE\nJugoslavija je zatrazila zvanican prijem u Savet Evrope - cetvoroclana delegacija saveznog parlamenta, koju predvodi Dragoljub Micunovic, u Strazburu je u sredu predala zahtev da se nasoj zemlji, do prijema u clanstvo, omoguci status specijalnog gosta u Savetu.\nZahtev SRJ za prijem u OEBS\nBEOGRAD - Predsedavajući Organizacije za evropsku bezbednost i saradnju i ministar spoljnih poslova Austrije Benita Ferero - Valdner saopštila je juče da je primila zavnično pismo predsednika Savezne Republike Jugoslavije sa zahtevom za prijem SRJ u OEBS.\nJugoslaviji mesto u EU, ali ne i u NATO\nTOKIO (Tanjug) - Predsednik SRJ Vojislav Koštunica je, u ekskluzivnom intervjuu japanskom dnevniku 'Dejli Jomiuri', izrazio nadu da će Jugoslavija postati članica Evropske unije. 'Moje lično mišljenje je da je Jugoslaviji mesto u Evropskoj uniji', rekao je predsednik SRJ i naglasio da će 'njegovo ...\nPRIJEM SRJ U OEBS U PETAK\nNa vanrednoj sednici stalnog saveta OEBS-a koja ce biti odrzana u petak u Becu, bice obavljen prijem SRJ u ovu organizaciju, javlja Radio B92. Kako je u utorak saopsteno iz sedista ove organizacije u Becu, zasedanju stalnog saveta OEBS prisustvovace sef jugoslovenske diplomatije Goran Svilanovic.\nRS ISPORUCUJE STRUJU ZA SRJ\nElektroprivreda Republike Srpske saopstila je, da na zahtev Vlade RS, pocinje isporuku elektricne energije Srbiji, javlja ...\nZAHTEV ZA PRIJEM SRJ U UN NAJBOLJI POTEZ\nStrucnjak za medjunarodno pravo Predrag Simic ocenio je da je nova jugoslovenska vlast, zatrazivsi da zemlja bude primljena u UN, postupila "najbolje sto je mogla" u sadasnjim "veoma nepovoljnim" okolnostima. Simic je za "Blic" od ponedeljka rekao da prijem SRJ u UN znaci eliminaciju unutrasnjeg i ...\nNajbolji potez nove vlasti\nBEOGRAD - Svi koji danas imaju primedaba na prijem SRJ u Ujedinjene nacije trebalo je da ih iznesu 1992. godine, kada je SRJ stvorena i to voljom vlasti u Beogradu i Podgorici. Nove vlasti u SRJ postupaju najbolje što mogu u okolnostima u kojima se nalazimo, a koje su veoma nepovoljne - rekao je u ...\nNovi ambasadori u UN i Moskvi\nBEOGRAD (Beta) - Novoimenovani šef jugoslovenske diplomatije Goran Svilanović najavio je formiranje uprave za zemlje bivše Jugoslavije u Saveznom ministarstvu inostranih poslova i ocenio da će SRJ u roku od jedne ili dve nedelje uspostaviti diplomatske odnose sa SAD, Francuskom, Nemačkom u ...\nJUGOSLAVIJA ZVANICNO ZATRAZILA PRIJEM U OEBS\nPredsedavajuci organizacije za evropsku bezbednost i saradnju, austrijski sef diplomatije Benita Ferero Valdner razgovarala je u ponedeljak u Beogradu sa predsednikom Jugoslavije Vojislavom Kostunicom, premijerom Zoranom Zizicem i ministrom inostranih poslova SRJ Goranom Svilanovicem.


Mekalister: Rusija svesno destabilizuje Srbiju | Insajder\nMekalister: Rusija svesno destabilizuje Srbiju\nPredsedavajući spoljnopolitičkog odbora Evropskog parlamenta Dejvid Mekalister rekao je da je Balkan i dalje veoma eksplozivan region, u kom neodgovorno delovanje može da oživi stare konflikte i da Rusija u Srbiji svesno sprovodi politiku destabilizacije, što zahteva vidljiviji angažman Evropske unije u regionu.\nFoto: EU / Dejvid Mekalister\n"Balkan je krajnje zapaljiv region, gde zbog neodgovornih poteza u najkraće vreme mogu da ožive stari sukobi za koje se verovalo da su prevaziđeni", izjavio je za nemački dnevnik Velt Mekalister, koji je i izvestilac EP za Srbiju.\nOn je naveo da EU nastoji svim snagama da se tome suprotstavi, ali da u zemljama Balkana raste nestrpljenje. U procesu približavanja Srbije EU, prema rečima Mekalistera, uprkos određenom pozitivnom razvoju, postoje i problemi.\n"Za EU to može da znači samo da naš angažman, uz pomoć srpske politike i civilnog društva, treba da postane još vidljiviji", rekao je Mekalister.\nPrema rečima člana vladajuće konzevativne Hrišćansko-demokratske unije u Nemačkoj, EU sada želi da unese svež vetar u pregovore o pristupu zemalja zapadnog Balkana, što treba da ulije novu nadu, i to ne samo Srbiji, već i Albaniji.\n"Ta zemlja je prema proceni EK, EP i vlada na ispravnom putu. Pristupni pregovori s Albanijom mogli bi da počnu u narednih 12 meseci, najkasnije početkom 2018", rekao je Mekalister, koji je, međutim, upozorio da je ta zemlja još daleko od prijema u Uniju.


Pao na doping testu: Bh. kajakaš konzumirao kanabis\nAgencija za antidoping kontrolu Bosne i Hercegovine primila je obavještenje od ovlaštene WADA-ine laboratorije u Bukureštu da je u uzorku bosanskohercegovačkog kajakaša Stefana Đukina pronađena zabranjena supstanca Carboxy – THC iz grupe kanabinoida.\n– Uzorak za analizu je prikupljen na doping kontroli u Banjoj Luci na Otvorenom prvenstvu Bosne i Hercegovine na divljim vodama u kajaku i kanuu 26. aprila 2015. Utvrđeno je da je riječ o kršenju člana 2.1 Svjetskog antidoping kodeksa (prisustvo zabranjene supstance ili njenih metabolita ili markera u uzorku sportiste) – saopćeno je iz Agencije za antidoping kontrolu BiH.\nSportista se pismenim putem odrekao prava na analizu “B” uzorka.\nKajak, kanu i rafting savez Bosne i Hercegovine je Đukinu izrekao mjeru privremene suspenzije do donošenja konačne odluke, a rezultat postignut na Otvorenom prvenstvu Bosne i Hercegovine na divljim vodama u kajaku i kanuu je poništen.\nCarboxy – THC je sekundarni metabolit tetrahidrokanabinola (THC) koji se stvara u tijelu nakon konzumacije kanabisa i spada u grupu S8 Kanabinoida na Listi zabranjenih sredstava za 2015. godinu, navodi se u saopćenju.


Stranci u BiH prošle godine investirali 536,3 miliona KM, najviše iz Hrvatske - Moja Hercegovina\nPočetna / Stranci u BiH prošle godine investirali 536,3 miliona KM, najviše iz Hrvatske\n15. Avgusta 2017. 15:36\nU pogledu geografskog rasporeda, najviše priliva investicija u 2016. bilo je iz Hrvatske (119,0 miliona KM), Austrije (73,9 miliona KM) i Ujedinjenih Arapskih Emirata (66,0 miliona KM), Velike Britanije (52,2), te Holandije (51,0).\nPosmatrano po djelatnostima, najviše investicija je realizovano u oblasti trgovine na veliko u iznosu od 148,8 miliona KM, zatim u oblasti finansijskih uslužnih djelatnosti (bankarski sektor), u iznosu od 139,1 miliona KM, zatim u oblasti proizvodnje duvanskih proizvoda 67,7 miliona KM i u proizvodnji hemikalija i hemijskih proizvoda 49,3 miliona KM, te u djelatnosti telekomunikacija (34,2). U ukupan rezultat ulaze i odlivi investicija, pri čemu je najveći odliv u oblasti proizvodnje koksa i naftnih proizvoda u iznosu od 58,1 miliona KM.\nStanje direktnih investicija reflektuje i tokove u datom periodu, ali i druge ekonomske promjene (revaluaciju, devizne kurseve, itd), pa stoga daje dodatnu informaciju u odnosu na posmatranje isključivo tokova. Na kraju 2016. godine, stanje je iznosilo 12,96 milijardi KM, od čega se najveći dio od 68% odnosi na vlasničke udjele.\nNajveći iznos stanja direktnih investicija se i dalje odnosi na Austriju (2,5 milijardi KM), Hrvatsku (2,2 milijarde KM) i Srbiju (2,1 milijardi KM).\nPrvi put je uvedena statistika o izlaznim stranim direktnim investicijama iz Bosne i Hercegovine u inostranstvo. Očekivano su iznosi mnogo niži nego za ulazne investicije, ali pokazuju da ipak postoji investiranje od strane rezidenata u inostranstvo i u 2016. godni tokovi investiranja u inostranstvo iznosili su 65,9 miliona KM. Kao posljedica investiranju u proteklim godinama, ukupno stanje domaćih investicija u inostranstvo iznosi 748,4 miliona KM.\nU skladu s politikom revizije, s objavljivanjem podataka za 2016. godinu izvršene su revizije iznosa za tokove i stanja direktnih stranih investicija i za prethodne godine.\nOznakeBiH najvise iz Hrvatske strane investicije


Inhibitori aromataze takođe rade na skroz drugačiji način nego tamoksifen. Tamoksifen funkcioniše tako što blokira receptore ćelija za estrogen koji cirkuliše u organizmu, dok aromataze kao što je Anastrozol blokiraju enzim aromataze i time sprečavaju početnu proizvodnju estrogena. Hormon estrogen ne izaziva rak, već ćelije raka imaju receptore za estrogen, pa hormon utiče na rast te ćelije. Prof Sonders kaže da istarživači još ne znaju definitivno kako ovaj proces preventivno funkcioniše, ali naglašava da su na pravom putu jer, "ako postoji samo jedna ili dve ćelija raka, lek može da blokira njihov rast". "Međutim, to može da bude i potpuno drugačiji mehanizam."\nStudija koja je nastala nakon upoterebe Anastrozola, kada se koristio u direktnom lečenju raka jedne dojke, pokazuje da se smanjuju šanse za razvoj raka druge dojke. "To nas je naravno, dovelo do verovanja da ovo može da bude bolji lek nego hemo-prevencija", kaže prof Saunders. Ona takođe naglašava da istraživači veruju da lek može imati preventivni efekat dugo nakon obustavljanja medikamentozne terapije. Da biste se pridružili studiji, žene moraju biti u postmenopauzi, starosti izmedju 40 i 70 godina i da imaju visoke faktore rizika kao što su porodična istorija ili biopsirane benigne lezije. U studiji će se zahtevati od učesnika da uzimaju tabletu dnevno u narednih pet godina kao i da na početku studije provere zdravlje svojih kostiju.Od 8000 učesnika, polovina će dobiti lek, a druga polovina će dobiti placebo. Dve grupe će se uporediti.


Hrvatski državni vrh zajedno sa predstavnicima Srba položio venac za žrtve Jasenovca - 22.04.2020, Sputnik Srbija\nPolaganjem zajedničkog venca i cveća hrvatski državni vrh i predstavnici Jevreja, Srba, Roma i antifašista koji žive u Hrvatskoj, danas su odali poštu žrtvama... 22.04.2020, Sputnik Srbija\nvesti, svet, 75 godina od velike pobede, hrvatska, region\n12:12 22.04.2020 (Osveženo: 03:57 26.08.2021)\n© Tanjug / Darko BandicJasenovac\nPolaganjem zajedničkog venca i cveća hrvatski državni vrh i predstavnici Jevreja, Srba, Roma i antifašista koji žive u Hrvatskoj, danas su odali poštu žrtvama ustaškog koncentracionog logora Jasenovac u Drugom svetskom ratu.\nZajednički venac podno „Kamenog cveta“ položili su predsednik Republike Zoran Milanović, predsednik Hrvatskoga sabora Gordan Jandroković i predsednik vlade Andrej Plenković.\nPo cvet su u spomen na žrtve položili predsednik Jevrejske opštine Ognjen Kraus, predsednik Saveta Srpskog narodnog vijeća Milorad Pupovac, saborski zastupnik romske nacionalne manjine Veljko Kajtazi i predsednik Saveza antifašističkih boraca (SABA RH) Franjo Habulin.\nSlužbena komemoracija, koju je direktno prenosila zagrebačka N1 TV, zbog epidemije virusa korona uključivala je samo polaganje venca i cveća, uz poštovanje mera socijalne distance.\nKraus je rekao da je u Jasenovac došao da „pruži ruku“ i poruči da je spreman na ozbiljne razgovore o odnosu vlade i vlasti prema istoriji.\n„Došao sam i zato da rešimo sve naše probleme u interesu Hrvatske i da sve hipoteke koje sramote ovu zemlju stavimo ad akta“, rekao je Kraus.\nAko to ne bude rešeno, poručio je, naredne godine sigurno neće doći.\n„Sad sam pružio ruku da započnemo razgovore. Ako se ništa ne ostvari, sigurno nećemo biti ovde sledeće godine. Neki pomaci su napravljeni“, rekao je Kraus novinarima u Jasenovcu.\nJandroković je rekao da su predstavnici državnog vrha došli da iskažu poštovanje prema žrtvama ustaškog logora i da bi osudili karakter zločinačkog ustaškog režima.\n„Nikad više ne smemo dopustiti da se na ovim prostorima dogodi zlo kakvo se dogodilo u Drugom svetskom ratu“, rekao je Jandroković i dodao da je nužno biti uključiv i sa razumevanjem jednih prema drugima.


Yu-build|Građevinarstvo i arhitektura|Graditeljske obuke|Upravljanje projektima|Održivi razvoj - EPS ne planira gradnju nuklearnih elektrana\nPrioritet Srbije treba da bude „izgradnja” elektro-energetske bezbednosti, a ne izgradnja nuklearnih elektrana, osnovna je poruka sa konferencije , koju je internet portal Balkan magazin organizovao u saradnji sa JP Elektroprivreda Srbije.\nUkoliko bi Srbija sada i donela odluku da gradi nuklearnu elektranu, prema rečima Vlaisavljević,a za realizaciju te investicije bi bilo potrebno 15 godina.\nNapominje da moratorijum na izgradnju nuklearnih elektrana, ipak, ne znači i moratorijim na istraživanja, analize i obuke stručnjaka u toj oblasti.\n„Elektroprivreda Srbije u svojoj strategiji nema planove za izgradnju nuklearnih elektrana i to je pitanje za nadležne državne organe”, ističe Vlaisavljević i kaže da je postojećom Strategijjom EPS-a, koja će uskoro biti objavljena, predviđena zamena kapaciteta na ugalj.\n„EPS trenutno ima kapacitete termoelektrana na ugalj od oko 4.000 megavata i relativno dobro podešen sistem, a plan je da se do 2024. godine, uz gašenje nekih starih postrojenja i uvođenje novih tehnologija, podigne stepen korisnog dejstva na 38 odsto”, objašnjava on.


Balkan izgubio značaj za SAD, dolazi Rusija | WebTribune\nHome SPEKTAR Balkan izgubio značaj za SAD, dolazi Rusija\nSrbija u spoljnoj politici manevriše između SAD, Evropske unije i Rusije, zaključci su konferencije „Izazovi spoljne politike Srbije“.\nOsim toga, navodi se i da je Balkan za SAD izgubio nekadašnji geostrateški značaj, dok je za Rusiju među prioritetima.\nGovoreći na panelu o spoljnopolitičkim partnerima Srbije profesor Ekonomskog fakulteta i Fakulteta političkih nauka i bivši ambasador Srbije u SAD Ivan Vujačić rekao je da je Balkan izgubio za SAD geostrateški značaj koji je imao u vreme Jugoslavije.\nTakođe, on je ukazao na to da SAD ne vrši presiju da Srbija uđe u NATO jer, kako je istakao, oni dobro znaju šta se dogodilo na ovim prostorima i kakva je percepcija velikog dela naroda o Alijansi.\nVujačić je dodao da je Amerikancima stalo do stabilnosti u regionu Zapadnog Balkana naglasivši da svaka vlada koja sprovodi politiku poput srpske, a koja podrazumeva dogovore sa Prištinom i saradnju sa Sarajevom, ima podršku SAD jer “smiruje tlo na ovom terenu“.\n„Ali to neće trajati beskonačno. Doći će vreme kada će odluka morati da bude doneta“, istakao je on.\nGovoreći o odnosima Rusije i Srbije, Đukić je ukazao da je Rusija uvek oslonac Srbiji u međunarodnim organizacijama “u meri u kojoj Srbija to hoće”.\nOn smatra da pogodnost koju odavno imamo u odnosima sa Rusijom, u smislu mogućnosti za veću ekonomsku saradnju i trgovinsku razmenu, ne koristimo dovoljno jer nemamo dovoljno kapaciteta.\n„Za Rusiju, koja ima ogromne kapacitete, srpska privreda je autsajder, ali uprkos tome ona drži otvorena vrata za srpsku robu i privredu, samo što mi nemamo privrednih kapaciteta koje bismo ponudili“, naveo je on.\nO ciljevima i instrumentima ruske spoljne politike u Srbiji, govorio je Mihail Lobanov, viši istražzivač Centra za istočnoevropske studije u Ekonomskom institutu Ruske akademije nauka, koji je rekao da Srbija predstavlja odgovarajući instrument u odnosu na EU jer ima mogućnost da podeli Evropu po pitanju sankcija prema Moskvi ili ukrajinskoj krizi.\n„Srbija za Rusiju igra ulogu zemlje koja ilustruje neuspehe EU“, istakao je on.\nTakođe je ukazao da je Srbija važna baza za proširenje Rusije u domenu energetike u regionu, posebno naftne rafinerije i gasne mreže.\nLobanov objašnjava da Balkan ima odgovarajući prioritet u spoljnoj politici Rusije zbog svog strateškog položaja.\nKako navodi, Moskva svake tri ili četiri godine preispituje svoju strategiju, pri čemu uglavnom prvi prioritet dodeljuje bivšim republikama SSSR-a, na drugim mestu su odnosi sa Kinom, a na trećem Balkan.\n„Ali stvari su se promenile sa obustavljanjem Južnog toka. Onda su se čula tumačenja da Rusiji nije stalo do Balkana i Srbije“, rekao je on primetivši da Rusija menja svoj program energetskih aktivnosti pri čemu „čudno postupa“.\nIstovremeno, Rusija štiti interese Srbije u vezi sa statusom Kosova, podseća on i dodaje da dve zemlje vezuje slovensko poreklo i pravoslavna religija.\n„Rusija je najznačajniji pratner za Srbiju u odnosu na druge zemlje u regionu. Velika je i uvozna i izvozna zavisnost Srbije od Rusije“, zaključio je Lobanov.\nKonferenciju “Izazovi spoljne politike Srbije“ organizuju Forum za međunarodne odnose EPUS-a u Srbiji i Fondacija Fridrih Ebert sa ciljem da se ocene dosadašnji rezultati i preispita strateški okvir za spoljnu politiku Srbije u narednom periodu.


Jeftini letovi iz Srbije do Sao Tome i Prinsipa - Avio karte Srbija Sao Tome i Prinsipe - eSky.rs\nAvio karte iz Srbije do Sao Tome i Prinsipa\nPretražite letove iz Srbije do Sao Tome i Prinsipa\nProverite najbolje prilike za letove iz Srbije do Sao Tome i Prinsipa\n✔ Postoje li posebne ponude za letove iz Srbije do Sao Tome i Prinsipa na eSky.rs?\n✔ Mogu li se pobrinuti za osiguranje prilikom rezervacije leta iz Srbije do Sao Tome i Prinsipa?\n✔ Ako rezervišem let iz Srbije do Sao Tome i Prinsipa, mogu li da rezervišem ujedno i smeštaj?\n✔ Koje avio-kompanije nude letove iz Srbije do Sao Tome i Prinsipa?\nBudite sigurni, da na eSky.rs ponuda letova iz Srbije do Sao Tome i Prinsipa uključuje ne samo niskotarifne avio-kompanije, već i one koje su specijalizovane za visoki standard.


ŠTA BI?! Bazen u Riju pozeleneo\nSportisti i navijači ostali su u šoku tokom Olimpijskih igara, kada je u samo nekoliko sati jedan od bazena postao zelen.\nBritanski skakač u vodu Tom Dejli, objavio je na svom Tviter profilu fotografiju bazena na kojem se izvode skokovi, kao i onog na kojem se održava takmičenje u vaterpolu. Razlika je lako uočljiva:\nIpak, to nije sprečilo organizatore da nastave sa takmičenjem, pa je program završen uprkos žalbama takmičara da ne mogu da vide svog partnera pod vodom.\nKako američki mediji nezvanično prenose, bazen je pozeleneo zbog prisustva algi u vodi, ali verovatno su i organizatori zaboravili da u vodu stave tablete za čišćenje. Međutim, to sve nije sprečiilo Kineskinje Ruolin Čen i Huksa Liu da osvoje zlatnu medalju u sihronizovanom skoku.


Klaus-Lehmann – Članci\nOd osnivanja posvetili smo svaki svoj dan kreiranju rješenja za naše komitente, pri čemu smo uvijek posebnu pažnju posvetili kvalitetu naših proizvoda i usluga, kao i podršci po kojoj smo postali prepoznatljivi. Stabilan dugoročni rast doveo nas je u fazu kreiranja sistema koji je u potpunosti prilagođen međunarodnim standardima i normama, koji će još jednom potvrditi našu orjentisanost na kvalitet koji nudimo našim kupcima, kako u zemlji, tako i u inostranstvu. Od 16.02.2018. uspješno smo implementirali i primjenjujemo sistem upravljanja kvalitetom po ISO ...\nDana 25.08.2017 upriličeno je druzženje za uposlenike i prijatelje kolektiva Klaus Lehmann d.o.o. Druženje je organizovano na raftingu Neretvom.\nNaručilac/Investitor Ans Drive doo Sarajevo Godina izvodjenja radova: U toku Opis: Izvođenje radova jake i slabe struje na poslovnom centru Kumrovec u Sarajevu.